યમનની સૈન્ય છાવણીની મસ્જિદ પર હુમલો, 80 સૈનિકોનાં મોત – Samkaleen\nયમનની સૈન્ય છાવણીની મસ્જિદ પર હુમલો, 80 સૈનિકોનાં મોત\nયમનની સૈન્ય છાવણીની મસ્જિદ પર મિસાઇલ અને ડ્રોન હુમલામાં 80 સૈનિકો માર્યા ગયા છે. મારીબમાં આ હુમલા માટે ઈરાન સમર્થિત હૌતી બળવાખોરોને દોષી ઠેરવવામાં આવી રહ્યા છે. તમને જણાવી દઈએ કે હૌતી અને યમન સરકાર વચ્ચે ચાલી રહેલા યુદ્ધમાં કેટલાક મહિનાની શાંતિ બાદ આ હુમલો શનિવારે થયો હતો.\nયમન સરકારને સાઉદી અરબની આગેવાની હેઠળના સૈન્ય ગઠબંધનનું સમર્થન છે. હુમલો એવા સમયે કરવામાં આવ્યો છે જ્યારે આ વિસ્તારમાં પહેલાથી તનાવ છે. ઇરાકમાં યુ.એસ.ના હવાઇ હુમલામાં કમાન્ડર સુલેમાનીની હત્યા બાદ તેહરાન દ્વારા યુ.એસ. સૈન્ય મથકો ઉપર રોકેટ હુમલો કરવામાં આવતાં તનાવ વધ્યું છે.\nલશ્કરી સૂત્રોએ જણાવ્યું હતું કે હૌતી વિદ્રોહીઓએ સનાના આશરે 170 કિમી પૂર્વમાં મારીબ ખાતે સાંજની નમાઝ દરમિયાન લશ્કરી છાવણી પર હુમલો કર્યો. આ હુમલામાં ઈજાગ્રસ્તોને મારીબ શહેરની હોસ્પિટલમાં લઈ જવામાં આવ્યા હતા. હોસ્પિટલના સૂત્રએ જણાવ્યું છે કે શનિવારે થયેલા આ હુમલામાં ઓછામાં ઓછા 80 લોકો માર્યા ગયા હતા અને 50થી વધુ લોકોને ઈજા પહોંચી છે.\nઆ હુમલાના એક દિવસ પહેલાં ગઠબંધન સમર્થિત સૈન્ય દળોએ સનાના ઉત્તરમાં નાહમ વિસ્તારમાં હૌતી બળવાખોરો વિરુદ્ધ મોટી કાર્યવાહી શરૂ કરી હતી. સત્તાવાર સંવાદ સમિતિ સબાના જણાવ્યા અનુસાર લશ્કરી સૂત્રએ જણાવ્યું હતું કે નાહમમાં આ અથડામણ રવિવારે પણ ચાલુ રહી હતી. સૂત્રોએ જણાવ્યું હતું કે હૌતીના ડઝનેક લોકો પણ માર્યા ગયા હતા.\nAuthor samkaleen_adminPosted on January 19, 2020 January 19, 2020 Categories International\nPrevious Previous post: પાથરીને સાઈ બાબાનું જન્મ સ્થળ ગણવાના વિરોધમાં શિરડી સજ્જડ બંધ, ભક્તો માટે ખૂલ્લું રહ્યું મંદિર\nNext Next post: “બસ ખતમ કરતે હૈં”: આ ભારતીય બોલરે પોતાની જાતને ગોળી મારવાનું નક્કી કરી લીધું હતું, કારણ જાણી ચોંકી જશો


કોરોના વેકસીન અંગે સરળ ગુજરાતી ભાષામાં સમજ - Information Guru\nHome / Article / Gujarati / News / કોરોના વેકસીન અંગે સરળ ગુજરાતી ભાષામાં સમજ\nકોરોના વેકસીન અંગે સરળ ગુજરાતી ભાષામાં સમજ\nInformation Guru 8:39 PM 0\nચાલો આપણે કોરોના વેકસીન અંગે સરળ ગુજરાતી ભાષામાં સમજીએ.\nWhat is corona vaccine in Gujarati.\n૧. વેક્સીન શું છે.? એ કેવી રીતે બને?\n૨. વેક્સીન લીધા બાદ શરીર કેવી રીતે કામ કરે છે.?\n૩. શું વેક્સીનની શરીર પર થતી આડઅસર વાસ્તવમાં ફાયદાકારક છે.?\n૪. શું વેક્સીન લેવી જોઈએ.?\n૫. શું વેક્સીન લીધા બાદ પણ કોરોના થઈ શકે.?\n૬. વેક્સીન વિશેની અફવાઓ.\n(૧.) વેક્સીન શું છે.?\n- સરળ શબ્દોમાં કહું તો કોઈ વાઇરસ અથવા બેક્ટેરિયાનો નિષ્ક્રિય અથવા મૃત અવતાર એટલે વેક્સીન. જી હા... હાલમાં કોરોનાની વેક્સીન જે લોકો લઈ રહ્યા છે એ બીજું કશું નથી પણ કોરોનાના જ જીવાણુ છે પણ એ મૃત છે અથવા એને નિષ્ક્રિય કરી દેવામાં આવ્યા છે. બહાર વાતાવરણમાં રહેલો કોરોના સક્રિય છે જે રોગ અને હાનિ ફેલાવે છે. જ્યારે વેક્સીનમાં રહેલા કોરોનાની રોગ ફેલાવવાની ક્ષમતા નાબૂદ / નિષ્ક્રિય કરી દેવામાં આવી છે માટે વેકસીનમાં જે કોરોના જીવાણુંના અંશો છે તે મૃત અથવા નિષ્ક્રિય છે.\n- એ કઈ રીતે બને છે.?\nજે તે પ્રાણી અથવા મનુષ્યમાંથી લીધેલા ટેસ્ટિંગ સેમ્પલના કલેક્શનમાંથી આવા વાઇરસને અલગ તારવવામાં ( આઇસોલેટ ) આવે છે. બાદમાં નિયત તાપમાને લેબોરેટરીમાં વિવિધ પરીક્ષણ અને રાસાયણિક પ્રક્રિયાઓના અંતે જે તે વાઇરસને નિષ્ક્રિય કે મૃત કરીને સોલ્યુશન મારફતે ઈન્જેક્શનમાં લેવામાં આવે છે. આ થઈ વેક્સીન.\n(૨) વેક્સીન લીધા બાદ શરીર કેવી રીતે કામ કરે છે.?\n- આપણાં શરીરમાં મુખ્ય છે રક્ત / લોહી. આ લોહીમાં આપણાં ત્રણ સૈનિકો રહેલા છે. એક છે રક્તમાં વહેતા રક્તકણો, (RBC જે ફેફસાને ઑક્સિજન પૂરું પાડે છે) બીજા છે શ્વેતકણો (WBC જે રોગો સામે રક્ષણ કરે છે.) અને ત્રીજા છે ત્રાકકણો ( Pletellets જે લોહી જામવાની ક્રિયામાં અલગ અલગ રીતે મદદ કરે છે.)\nહવે સંપૂર્ણ ખેલ રોગપ્રતિકારક શક્તિ નો છે. આ રોગપ્રતિકારક શક્તિને આપણે ભારતીય સેના સાથે સરખાવીએ.! સેનામાં જેમ એરફોર્સ, નેવી અને આર્મી છે બસ એવું જ.!\nજેમ દેશમાં આતંકવાદી ઘૂસપેઠ કરે ત્યારે સૈનિકો એમને મારીને તગેડી મૂકે બસ એવું જ કામ આપણાં શરીરમાં શ્વેતકણો કરે છે. આ શ્વેતકણો આપણાં શરીરના ખરા સૈનિકો છે.😎\n√~ શરીરમાં જ્યારે વાઇરસનો ચેપ લાગે ત્યારે આપણાં સૈનિક એવા શ્વેતકણો લડવા પહોંચી જાય છે. આપણાં શરીર માટે બહારથી પ્રવેશતા બેક્ટેરિયા/ વાઇરસ / વેક્સીનમાં રહેલો મૃત જીવાણું બધું જ એક આતંકવાદી માફક છે. જેની સામે લડવા શ્વેતકણો પહોંચી જાય છે.\n~√ જ્યારે કોઈપણ વાઇરસનો ચેપ લાગે ત્યારે એ અજાણ્યા શત્રુને આપણાં શ્વેતકણો પડકાર આપે છે. એની સામે લડીને શરીરનું રક્ષણ કરે છે. આપણાં આ શ્વેત-સૈનિકો ખૂબ જ ઇન્ટેલીજન્ટ છે! એ લડતા લડતા શત્રુને (વાઇરસને) મેમરીમાં યાદ રાખી લે છે. એની વર્તણુક , એણે કરેલ નુકસાન , એની લડત બધી જ માહિતી એ ભેગી કરીને આપણાં ડિફેન્સ સિસ્ટમ એટલે કે રોગો સામે લડતા રોગપ્રતિકારક તંત્રને આપે છે. પરિણામે આપણું શરીર રોગને અનુરૂપ એન્ટિબૉડી તૈયાર કરે છે.\n~√ હવે વેક્સીન પર આવીએ.\n(૩.) શું વેક્સીનની શરીર પર થતી આડઅસર વાસ્તવમાં ફાયદાકારક છે.?\n~ જવાબ છે હા.! પણ હકીકતમાં એ વેક્સીનની આડઅસર છે જ નહીં.\n√~ ઉપર વર્ણવ્યું એમ જ્યારે વેક્સીનમાં રહેલ મૃત વાઇરસ શરીરમાં ઇન્જેક્શન મારફત દાખલ થાય ત્યારે આપણું શરીર- શ્વેતકણો એને દુશ્મન સમજી પડકારે છે. આ પડકારનું પરિણામ છે તાવ / કળતર / દુઃખાવો.\nવાસ્તવમાં વેક્સીન લીધા બાદ તાવ આવવો એ આડઅસર નથી પણ આવકાર્ય પ્રક્રિયા છે જે સૂચવે છે કે વેક્સીન અસર કરી રહી છે અને શરીરે એને યોગ્ય રિસ્પોન્સ / પ્રતિભાવ આપ્યો છે.\n~√ વેક્સીન લીધાના ચાર છ કલાક બાદ આવું થઈ શકે છે. તાવ આવશે કે નહીં? કળતર થશે કે નહીં? આવી અનેક અસરનો આધાર વ્યક્તિની તાસીર અને વેક્સીનની અસરકારકતા ઉપર રહેલો છે. માટે વેક્સીન લીધા બાદ એકાદ દિવસ આવું થાય તો ગભરાવવું નહિ. એ શરીરમાં થતી હકારાત્મક પ્રતિક્રિયા છે.\n(૪.) શું વેક્સીન લેવી જોઈએ.?\n~ જવાબ છે સ્પષ્ટ 'હા'.\nજો ગંભીર બીમારી ન હોય તો કોઈપણ વ્યક્તિ વેક્સીન લઈ શકે છે. જેમને હાઇ બ્લડ પ્રેશર , ડાયાબીટીસ, થાઈરોઈડ હોય એમણે ડોક્ટરને બતાવી એમની દેખરેખ અને સૂચન હેઠળ ખાસ વેક્સીન લઈ લેવાય જેથી જો કોરોનાની ઝપેટમાં આવે તો ગંભીર અસર કે પરિણામથી બચી શકાય. વેક્સીન લેવાનો ફાયદો એ છે કે પાછળથી કોરોનાની ઝપેટમાં આવીએ તો પણ એની અસર બહુ ખાસ નથી થતી અને સર્વાઇવલ સહેલું રહે છે. હેરાન ઓછું થવું પડે.\n(૫.) શું વેક્સીન લીધા બાદ પણ કોરોના થઈ શકે.?\n~ જવાબ છે "હા".\nઆ વેક્સીન છે, અમરત્વનું વરદાન નથી! સામાન્ય રીતે વ્યક્તિની તાસીર મુજવ વેક્સીનના પહેલા અને બીજા ડોઝ બાદ અમુક અઠવાડિયામાં શરીરમાં રોગ સામે લડતા એન્ટિબોડી બનવાનું શરૂ થાય છે. આજ વેક્સીન લીધી અને આજ જ એન્ટીબોડી બની જાય એવું ન થઈ શકે. વેક્સીન લીધા બાદ શરીરમાં એન્ટીબોડી બનતા આશરે પંદર થી પચાસ દિવસ લાગી શકે. માટે વેક્સીન લીધા બાદ પણ જો સાવચેતી ન રાખીએ દોઢ-બે મહિનામાં કોરોના થઈ શકે.\nવેક્સીનનો મજબૂત ફાયદો એ કે જો એ લીધી હોય તો ગંભીર અસરથી ચોક્કસપણે બચી શકાય છે. એ ઉપરાંત નાનપણથી ઓરી અછબડા, હડકવા વગેરે જેવી કેટલીય વેક્સીન આપણે લઈને હાલાં સામાન્ય જીવન જીવીએ છીએ. વેક્સીનનો ફાયદો છે, નુકસાની નથી.\n√ બીજું કે હાલમાં વેક્સીન સિવાય અન્ય કોઈ વિકલ્પ નથી. આવનારા વર્ષોમાં જરૂર કોરોના સામે વધુ અસરકારક વેક્સીન અને ટેબ્લેટ ફોર્મમાં મેડિસિન આવશે. ત્યા સુધીમાં કોરોના જોડે જીવવું એટલું સામાન્ય લાગશે કે એકસમયે કરેલું લોકડાઉન પણ કદાચ હાસ્યાસ્પદ લાગશે છતાં દવાના અભાવે જે તે સમયે એ નાખવું જરૂરી હતું. હાલમાં કોઈ અન્ય દવા નથી ત્યારે માસ્ક, હાથની સફાઈ અને વેક્સીન થકી જ બચી શકાય એમ છે.\n(૬.) વેક્સીનની અફવાઓ.\n~ આપણી તુચ્છ વોટ્સએપ-ફોરવર્ડયા-યુનિવર્સિટીમાં હમણાં બે મેસેજ વાંચ્યા. જેમાં એક હતો વેક્સીન એ નપુંસક કરી દેવાનું કાવતરું છે. અને બીજું હતું વેકસીનમાં એન્ટી-હિન્દૂ દ્રવ્ય છે..બ્લા.. બ્લા.. બ્લા.. 🙄😡😡\nહદ છે સાલાવ. આવા અભણ લબાડ પોતે તો કશું વિજ્ઞાન ભણ્યા સમજ્યા ન હોય. ન તો તસ્દી લીધી હોય જાતે જાણવાની. આવા હરામ હાડકાંના બનેલા અભણ અંગુઠા છાપ ઠોબારવના લીધે જ દેશ વિજ્ઞાનને સમજવામાં અને અપનાવવામાં પાછળ રહ્યો. વોટ્સએપ પર જ્યારે વેક્સીન વિશે ખોટી અફવાઓ વાંચું ત્યારે હસવું કે રડવું એ જ ખબર ન પડે.\n~√ સાયન્સનો વિદ્યાર્થી રહ્યો છું અને આજીવન રહીશ. સાયન્સ ભણ્યો પણ છું અને ભણાવું પણ છું એટલે આવા ગપ્પા વાંચ્યા બાદ જ નક્કી કરેલું કે ભલે લાંબી પોસ્ટ થાય. કોઈ વાંચે કે ન વાંચે પણ સત્ય કહેવાવુ જોઈએ. વેક્સીન પાછળનું ખરું વિજ્ઞાન આમ લોકો વચ્ચે વહેંચાવવું જોઈએ. બસ એ જ હેતુથી આ લખ્યું.\nArticle Gujarati News


પાકની દરેક હરકતનો જડબાતોડ જવાબ - Hindustanlokshakti\nપાકની દરેક હરકતનો જડબાતોડ જવાબ\neditor on Tuesday, May 23, 2017 reviews \nનવી દિલ્હી. પાકિસ્તાન અને આંતકીઓ સામે કરવામાં આવેલી કાર્યવાહી સંદર્ભે સેના દ્વારા આજે પ્રેસ કોન્ફરન્સ યોજવામાં આવી હતી. જેમાં મેજર જનરલ અશોક નરુલાએ જણાવ્યું કે, 'આતંકીઓ સરહદ પાર કરીને આવતાં રોકવામાં આવશે. સેના જમ્મુ-કાશ્મીરમાં શાંતિ ઈચ્છે છે. તાજેતરમાં જ નૌશેરામાં પાકિસ્તાની સેનાની ચોકીઓને નાશ કરવામાં આવી.' સેના દ્વારા પાક સામે કરવામાં આવેલી કાર્યવાહીનો વીડિયો પણ રિલીઝ કરવામાં આવ્યો હતો.\nપાકની દરેક હરકતનો જડબાતોડ જવાબ આપવામાં આવશે\n- મેજર જનરલ અશોક નરુલાએ કહ્યું કે, કાઉન્ટર ટેરરિઝમની સ્ટ્રેટેજી મુજબ ભારત પાકિસ્તાનને જવાબ આપી રહ્યું છે.\n- સાઉથ બ્લોકમાં મીડિયા સાથે વાત કરતાં તેમણે જણાવ્યું, બરફ પીગળવાની શરૂઆત થતાં જ ઘૂસણખોરી વધવાની શક્યતા હોય છે. તેથી અમે પણ સંપૂર્ણ સજ્જ છે. પાકની દરેક હરકતનો જડબાતોડ જવાબ આપવામાં આવશે.\n- 20 અને 21 મેના રોજ ઈન્ડિયન આર્મીએ કેટલાક આતંકીઓને ઠાર કર્યા છે. નરુલાએ સ્પષ્ટ કહ્યું કે પાકિસ્તાન આર્મી આતંકવાદીઓને ઘૂસણખોરીમાં મદદ કરી રહી છે. આ વાતના પુરાવા અમારી પાસે છે.\n- ભારતીય સેનાએ નૌશેરા સેક્ટરમાં પાકિસ્તાની સેનાની ચોકીનો નાશ કરતો વીડિયો જાહેર કરીને કહ્યું કે, જે ચોકીઓને તોડી પાડવામાં આવી ત્યાંથી ઘૂસણખોરી થતી હતી.\n30 સેકન્ડનો વીડિયો\nસેના દ્વારા જમ્મુથી 100 કિમી દૂર આવેલા નૌશેરામાં કરવામાં આવેલી કાર્યવાહીનો વીડિયો રિલીઝ કરવામાં આવ્યો હતો. 30 સેકન્ડના વીડિયોમાં જોવા મળી રહ્યા મુજબ ભારતીય સેનાએ 16 સેકન્ડની અંદર પાકિસ્તાની સેનાની ચોકી પર એક પછી એક એમ સતત 10થી 12 ધડાકા કરે છે, જેમાં પાકિસ્તાની ચોકીઓ પૂરી રીતે નાશ પામે છે. સેનાએ પાકિસ્તાની ચોકીઓના બંકરોને પણ નિશાન બનાવી તેને પૂરી રીતે તોડી પાડ્યા.\nક્યારે ઉડાવવામાં આવી પાક.ની ચોકીઓ\nઆર્મી સૂત્રોના જણાવ્યા મુજબ,9મેના રોજ આ કાર્યવાહી કરીને પાકિસ્તાનની ચોકીઓ ઉડાવી દેવામાં આવી હતી. જેમાં રોકેટ લોન્ચર્સ, એન્ટી ટેન્ક ગાઈડેડ મિસાઈલ, ઓટોમેટેડ ગ્રેનેડ લોન્ચર્સ અને રિકોલ ગનનો ઉપયોગ કરવામાં આવ્યો હતો.\nસેનાનું યોગ્ય પગલુંઃ કર્નલ વીએન થાપર\nકર્નલ વીએન થાપરે કહ્યું કે , આ કાર્યવાહી ઘણા દિવસો પહેલા કરવી જોઈતી હતી. પાકિસ્તાનન સતત આપણને ઉશ્કેરી રહ્યું છે. ભારતીય સેનાએ આક્રમક વલણ અપનાવીને બિલકુલ યોગ્ય પગલું ભર્યું છે. જ્યાં સુધી પાકિસ્તાનની શાન ઠેકાણે ન આવી જાય ત્યાં સુધી ભારતે પ્રો-એક્ટિવ થઈને કાર્યવાહી કરવી પડશે. ભારતીય સેનાને પાકિસ્તાનની દરેક કાર્યવાહીનો જવાબ આપતા આવડે છે. આ કાર્યવાહી ભારત વતી એક નાનો મેસેજ છે.\nઆર્મીને સલામઃ કોંગ્રેસ\n- કોંગ્રેસ પ્રવક્તા રણદીપ સિંહ સુરેજવાલાએ કહ્યું, પાકિસ્તાન સામે ભારતીય સેનાએ દાખવેલા શૌર્ય બદલ તેને સલામ.\n- શિવસેનાના અરવિંદ સાવંતે કહ્યું, અહીંથી અટકવાનું નથી. લાહોર સુધી ત્રિરંગો લહેરાવવાનો છે.\nસૌજન્ય - Gujarati News App & Divya Bhaskar .\nઆંખોમાં કાજળ થઈ લહેરાઈ જવામાં લિજ્જત\nUNમાં મોદીનું આજનું ભાષણ ભારે પડશે પાકિસ્તાનને ?\nદમણ વિસ્તારમાં ત્રણ દિવસથી પાણી ન આવતા લોકો પરેશાન\nકાયદાના રક્ષકે જ આચર્યું પોલીસપત્ની ઉપર દુષ્કર્મ\nઆજની પેઢી : નીરુ આશરા


Posted on 6:36 pm April 10, 2021 Author Niraj PatelComments Off on મહેન્દ્ર સિંહ ધોની ક્રિકેટ બાદ હવે ખેતીમાંથી કમાણી કરી રહ્યો છે, સ્ટ્રોબેરી વેચીને થઇ આટલા લાખ રૂપિયાની આવક\nઆઇપીએલનો માહોલ શરૂ થઇ ગયો છે, અને ક્રિકેટરો આ દરમિયાન આઇપીએલમાં પોતાનું શ્રેષ્ઠ પ્રદર્શન કરવા માટે પણ તૈયાર છે. ત્યારે ભારતના પૂર્વ કપ્તાન મહેન્દ્ર સિંહ ધોની ક્રિકેટમાંથી સન્યાસ લીધા બાદ ખેતી તરફ વળ્યો છે અને ખેતીમાંથી તે લાખો રૂપિયાની આવક મેળવી રહ્યો છે.\nમહેન્દ્ર સિંહ ધોની હાલમાં તો ચેન્નઈની ટીમનો ભાગ છે, પરંતુ એ સાથે પોતાની ખેતી દ્વારા રાંચીના લોકોને પોતાના ફાર્મ હાઉસની ઓર્ગેનિક શાકભાજી પણ ખવડાવી રહ્યો છે. ધોની પોતાના ફાર્મ હાઉસની અંદર અલગ અલગ પ્રકારના શાકભાજી અને ફળ ઉગાડી રહ્યો છે. તેના ફાર્મ હાઉસના ફળો અને શાક ભાજીની રાંચીમાં ખુબ જ માંગ છે.\nધોની પોતાના ફાર્મ હાઉસની અંદર સ્ટ્રોબેરીની ખેતી કરી રહ્યો છે. તેના ફાર્મહાઉસમાં 10 ટન સ્ટ્રોબેરીનું ઉત્પાદન થયું છે. આટલા મોટા પ્રમાણમાં સ્ટ્રોબેરીની ખેતી કરીને ધોનીએ લગભગ 30 લાખ રૂપિયાની કમાણી કરી લીધી છે.\nસ્ટ્રોબેરી ઉપરાંત ધોનીના આ ફાર્મ હાઉસમાં શક્કરટેટી અને તરબૂચની પણ ખુબ જ પેદાશ થાય છે. ફાર્મ હાઉસમાંથી રોજ 300 કિલો તરબૂચ અને 200 કિલો શક્કરટેટીની ઉપજ થઇ રહી છે.\n43 એકરમાં ફેલાયેલા મહેન્દ્ર સિંહ ધોનીના આ ફાર્મહાઉસની સૌથી મોટી ખાસિયત એ છે કે અહીંયા કોઈપણ જાતના કેમિકલનો ઉપયોગ કર્યા વગર ઓર્ગેનિક ખેતી કરવામાં આવે છે. જેના કારણે તેના ફાર્મ હાઉસના ફળ અને શાકભાજી ખુબ જ સ્વાદિષ્ટ હોય છે અને તેની બજારમાં પણ ખુબ જ વધારે માંગ રહે છે. ધોની એક એકરમાં સિમલા મરચાની પણ ખેતી કરે છે.


વનવૃક્ષો/લીલો બાવળ - વિકિસ્રોત\n← ગાંડો બાવળ વનવૃક્ષો\nગિજુભાઈ બધેકા બાવળ →\nમારા ફળિયામાં ઊગેલો છે તે ડાહ્યો બાવળે નથી ને ગાંડો બાવળે નથી. ગાંડો બાવળ ગાંડો નથી હોતો; લોકોએ એને ગાંડો શા માટે કહ્યો હશે તેનું કારણ લોકો જાણે, અને ડાહ્યા બાવળને ડાહ્યો કહેવામાં લોકોએ એમાં કયું ડહાપણ ભાળ્યું હશે તે મને તો કદી નથી સમજાયું. લોકો ડાહ્યા બાવળનાં દાતણ કરે છે અને ગાંડો બાવળ દાતણના કામમાં નથી આવતો એટલા માટે ઉપયોગી તે ડાહ્યો અને પોતાને નહિ ઉપયોગી તે ગાંડો એમ વખતે ઠરાવ્યું હોય ! લોકોનો સ્વભાવ તો એવો જ છે. જે બાળકો ઝટપટ ઊઠીને માબાપનું કામ કરે છે તેને તેઓ ડાહ્યાં કહે છે, અને જેઓ કોઈ પણ કારણે કામ નથી કરી શકતાં તેમને તેઓ ગાંડા કહે છે. લોકોનું ધોરણ ઉઘાડી રીતે સ્વાર્થનું છે. લોકોના સ્વાર્થમાં બિચારાં બાળકોને, ઝાડોને અને પોતાના સિવાય સૌને સહેવાનું.\nસારું છે કે આ લીલો બાવળ લોકોના ઝપાટે નથી ચડ્યો. એનું કારણ છે. એ પરદેશી છે. કદાચ પરદેશીથી લોકો ડરે છે તેમ આ બાવળથી યે ડર્યાં હોય અને તેનું નામ ન લીધું હોય તો તે સંભવિત છે ! અગર તો તેઓ આ પરદેશથી આવનારને હજી કૌતુક અને વહેમથી જોતા હોય અને તેને વિષે કંઈ કહેતા પહેલાં સાવધાની રાખતા હોય એમ બનવું ય સ્વાભાવિક છે.\nઅમે એને લીલો બાવળ કહીએ છીએ કારણ કે તે બારે માસ લીલો રહે છે. પરદેશમાં આવાં કાયમી લીલાં ઝાડો છે તેમાંથી આવેલ આ ભાઈ કદાચ ને હોય ! કોઈ કહેતું હતું કે આ બાવળ ઓસ્ટ્રેલીયાનો વતની છે; કદાચ એમ હશે.\nબાવળ કાયમ લીલો છે એટલે એ હમેશની શોભા છે. અને છતાં પાનખરમાં તે બૂંઠો નથી થતો એટલે જ વસંતમાં તેની શોભા વધી જતી નથી. એ એનું ભાગ્ય કહો એ દુર્ભાગ્ય કહો, પણ એ તો હમેશાં એવો ને એવો જ રહેવાનો.\nલીલા બાવળને કાંટા તો છે; પણ ડાહ્યા બાવળના કાંટાની જેમ નીચે પડીપડીને માણસોને તે લાગતા નથી. ડાહ્યા કહેવાતા માણસો ય બીજાઓને ધાર્યા કરતાં વધારે લાગે છે, એની સાક્ષી ડાહ્યો બાવળ આપી શકે છે. લીલા બાવળના કાંટા ઝાડ ઉપર જ રહે છે, અને સંભાળીને ઝાડ ઉપર ચડે તો તે કોઈને લાગતા પણ નથી. કાંટા કાંટામાં યે ફેર છે. બોરડીના કાંટાને લાગ્યા વિના રહેવાય જ નહિ; ગુલાબના કાંટાનો પણ એવો જ સ્વભાવ ઘડાયેલો. આ વળી લીલા બાવળના કાંટાનો સ્વભાવ જરા સારો છે; એની કેળવણી સારી હશે.\nલીલા બાવળને પરડા નથી થતા પણ શીંગો તો થાય છે. ખીજડાને જેવી સાંગરો થાય છે એવી જ સાંગરો લીલા બાવળને થાય છે. પક્ષીઓમાં પોપટ અને માણસોમાં નાના બાળકોને સાંગર બહુ ભાવે છે. પોપટને લીલી અને બાળકોને સૂકી સાંગરો બહુ ભાવે છે. એટલે તો બંનેમાં તફાવત હોય જ ના ?\nલીલા બાવળનાં ફૂલો તલબાજરડાના જેવાં થાય છે. એમાં ક્યાં ને કેવી રીતે મધ રહેતું હશે તે તો સક્કરખોરાઓ જાણે; પણ સક્કરખોરા તેમાંથી મધ લેવા આવે છે ખરા ! બરાબર બારીક અવલોકન કરી નક્કી કરવા માટે એક બાયનોક્યૂલર ગળે લટકાવી જ રાખવું જોઈએ.\nલીલો બાવળ અમારા આંગણાની શોભા છે. સવારે સૂર્યના તડકાને પોતાના શરીરની ચારણીમાંથી ચાળી ચાળીને અમારા ઉપર-ઘર અને ફળિયા ઉપર પાથરે છે, રાતે ચાંદનીની ધોળી ચાદરમાં કાળી ભાત પાડવાનું કામ પણ એનું જ છે. દિવસે કે રાતે આકાશને આખું જોવામાં આડે આવી ઊભો રહેનાર પણ એ જ છે.\nપવન સાથે લહેરો લેવાનું લીલા બાવળને બહુ ગમે છે. હિલોળેલ જેમ હિલોળા લેતો જાય છે ને ઝીણા સુસવાટે દુહાસોરઠા લલકારતો જાય છે. એની ડાળીઓને પવનમાં નાચતી જોઈને નાનાં છોકરાંઓના પગ અને મોટાંઓનાં હૈયાં નાચવા લાગે છે.\nલીલો બાવળ અત્યારે સૂતો છે; સાચે જ એ રાત્રે સૂઈ જાય છે ત્યારે એનાં પાંદડાં લજામણી જેમ બિડાઈ જાય છે; અને મા બાળકને પારણે ઝૂલાવે તેમ જ ફક્ત પવનની દોરીએ તે હળુ હળુ ઝૂલે છે.\n"https://gu.wikisource.org/w/index.php?title=વનવૃક્ષો/લીલો_બાવળ&oldid=52049" થી મેળવેલ


gujarati world: એક ‘રાષ્ટ્રવાદી’ની ડાયરીનાં પાનાં\nદેશમાં આજકાલ બીજાને દેશદ્રોહી ગણાવીને પોતાના દેશપ્રેમનો છાકો પાડવાની સીઝન ચાલે છે-- આવું એક વાક્ય લખવા બદલ તો ઠીક, વાંચવા બદલ પણ ‘દેશદ્રોહી’ કે ‘દેશદ્રોહીના સમર્થક’ તરીકેનો ઠપકો સાંભળવો પડે એવી સ્થિતિ છે. પોતાના દેશપ્રેમનો ઝંડો ૨૦૭ ફૂટ ઊંચાઇએ ફરકાવવાની આનાથી વધારે સહેલી રીત કઇ હોઇ શકે? આવા, અવતરણ ચિહ્ન સાથેના રાષ્ટ્રવાદીની કાલ્પનિક ડાયરીનાં વાસ્તવિક લાગી શકે એવાં કેટલાંક પાનાં.\nઆજે ભારતમાતાનું મસ્તક શાનથી ઊંચું થઇ ગયું. (આજકાલ ભારતમાતા સાથે આપણું ડાયરેક્ટ ડાયલિંગ ચાલે છે) ફેસબુક પર મેં ૧૭ જણને દેશદ્રોહી કહીને ખખડાવી માર્યા. બિચારા કશો જવાબ ન આપી શક્યા. ‘તમારી જોડે વાત કરવાનો કશો અર્થ નથી’ એવી કાયરતાપૂર્ણ દલીલ કરીને એ જીવ બચાવીને નાસી છૂટ્યા. આવા દેશદ્રોહી કાયરોને લીધે જ આપણો દેશ વિદેશી આક્રમણો સામે હારતો રહ્યો છે. બાકી, શહાબુદ્દીન ઘોરી ચઢી આવ્યો ત્યારે અમારા જેવા રાષ્ટ્રભક્તો હોત ને ફેસબુક હોત, તો ઘોરીને એવો પાઠ ભણાવ્યો હોત કે તેને સોશ્યલ મિડીયા છોડીને નાસી જવું પડ્યું હોત.\nજોયું? અમારી તાલીમની આ જ ખૂબી છે. અમારો ઇતિહાસ બહુ પાકો. અમે કોઇ પણ ઘટનાને ઇતિહાસ સાથે જોડી પાડીએ અને તેમાંથી એવો બોધપાઠ તારવીએ કે સેક્યુલરિયાઓની છૂટ્ટી થઇ જાય. અમારા ઇતિહાસમાં તો એવું જ આવે છે કે આ દેશ આટલો બધો પાછળ રહ્યો તે સેક્યુલરિસ્ટોને લીધે. જ્ઞાતિના ભેદભાવ બદમાશ સેક્યુલરિસ્ટો લાવ્યા. વિદેશી આક્રમણો પણ સેક્યુલરિસ્ટોનું જ કાવતરું હતાં. એમાં સીધી સામેલગીરી નહીં હોય તો પણ, નૈતિક જવાબદારી તો એ લોકોની જ કહેવાય. (હા, અમારા કોર્સમાં ‘નૈતિક જવાબદારી’ એ શબ્દ ચોક્કસ સંદર્ભમાં આવે છે ખરો) અમારું ચાલે તો આ સેક્યુલરિસ્ટોને મારી મારીને એમની મનપસંદ સરહદેથી દેશની બહાર કાઢી મૂકીએ...‘એમની મનપસંદ સરહદેથી’ એટલા માટે કે અમે કંઇ સેક્યુલરિસ્ટો ચીતરવા માગે છે એવા અસહિષ્ણુ નથી. અમે તો ફક્ત રાષ્ટ્રવાદી છીએ ને એનું અમને ગૌરવ છે.\nઅત્યાર સુધી અમારી રાષ્ટ્રવાદી લાગણી વ્યક્ત કરવામાં અમને બહુ મર્યાદા નડતી હતી. કારણ કે અમારું કાર્યક્ષેત્ર નાનું હતું. ફક્ત લઘુમતીઓના રાષ્ટ્રપ્રેમ ઉપર જ અમે જાહેરમાં શંકા કરી શકતા હતા અને તેમને દરેક વખતે પોતાની રાષ્ટ્રભક્તિ પુરવાર કરવાની ફરજ પાડી શકતા હતા. JNUયુવાળી બબાલથી મોટો ફાયદો એ થયો કે અમારી પ્રવૃત્તિનો મોટા પાયે વિસ્તાર થયો છે. હવે ન ગમતા હિંદુઓને પણ અમે લાઇનમાં ઊભા કરી દઇએ છીએ અને એમનો કાંઠલો પકડીને દેશપ્રેમનાં પ્રમાણપત્રો માગી શકીએ છીએ. એ લોકો JNUની તરફેણમાં કે પછી કનૈયાકુમારની તરફેણમાં કે કાયદા-બંધારણ વિશે કંઇ પણ બોલવા જાય, તો એમને ગદ્દાર, દેશદ્રોહી, દેશદ્રોહીઓના સમર્થક--એવું બઘું કહેવાની બહુ મઝા આવે છે. જોકે, એ લોકો એવા નફ્‌ફટ છે કે તેમને કશી અસર જ નથી થતી. એ જ તેમના દેશદ્રોહી હોવાનો પુરાવો નથી? બાકી, અમને કોઇ દેશદ્રોહી કહે તો અમે સહન ન કરી લઇએ...અમે એમને દેશદ્રોહી ઠરાવીને જંપીએ.\nઅમારામાં પણ કેટલાક દોઢડાહ્યા હોય છે. એક જણો કહે કે આમ આપણે હિંદુઓને એક કરવાની વાત કરીએ છીએ, તો અત્યારે આપણે જે ધંધા આદર્યા છે તેનાથી હિંદુઓમાં વિભાજન નહીં થાય? એમને કોણ સમજાવે કે આવું બધું વિચારવાનું કામ ‘ઉપરવાળા’નું છે. આપણે બધા વિચારતા થઇ જઇશું તો દેશ માટે કાર્ય કોણ કરશે? તર્ક, બંધારણ ને કાયદાની વાતો કરવી એ તો દેશદ્રોહી, ડાબેરી, સેક્યુલરિસ્ટ, JNUતરફીઓનું કામ છે.\nબહુ મોડું થયું છે...આજે સૂવામાં તો ખરું જ, પણ આ બધા દેશદ્રોહીઓને ડામવામાં પણ. JNUને ક્યારની બંધ કરી દીધી હોત અને એ જગ્યા પર (રક્ષાશક્તિની જેમ) દેશભક્તિ યુનિવર્સિટી ખોલી દીધી હોત, તો આ દિવસ જોવાનો ન આવ્યો હોત.\nઆજે બપોરે એક લારીવાળો ફ્‌લેટની નીચે કેળાં વેચવા આવ્યો હતો. એની બૂમથી મારી ઉંઘ ઉડી ગઇ અને હું જોવા ઉઠ્યો કે કયો દેશદ્રોહી મારી ઉંઘ બગાડીને, મારી તબિયત અને સરવાળે દેશની તબિયત બગાડવાનું કાવતરું કરી રહ્યો છે. બાલ્કનીમાંથી જોયું, તો એનાં કેળાં પણ પીળાં ઓછાં ને લીલાં વધારે હતાં. મને થયું કે દેશહિતમાં જાતતપાસ કરવી પડે એવો મામલો છે.\nનીચે જઇને મેં કેળાવાળાને ઝાલ્યો. મને જોઇને એ સામે જોઇને હસ્યો, નમસ્તે કર્યા અને પૂછ્‌યું,‘કેમ આજે તમારે આવવું પડ્યું સાહેબ? કેટલાનાં કરું?’ મેં જરાય હસ્યા વિના, કડક ચહેરે કહ્યું,‘એ બધી વાત પછી. પહેલાં તું એ પુરવાર કર કે તું દેશદ્રોહી નથી.’ એ મૂંઝાઇ ગયો. એટલે મારી શંકા વધારે દૃઢ બની. મેં કહ્યું,‘આમ ગાલાવેલા થવાની જરૂર નથી. સીધેસીઘું કહી દે. તો કદાચ તને ક્ષમા આપીશ. પણ એક વાર ના પાડ્યા પછી તું દેશદ્રોહી પુરવાર થશે તો તને ફાંસીની સજા અપાવવાની તજવીજ મારે કરવી પડશે.’\nએનો ચહેરો જોવા જેવો થઇ ગયો. કહે, ‘સાહેબ, હું ગરીબ માણસ છું. દેશદ્રોહી નથી. મને આવી બધી બાબતોમાં ખબર ન પડે. કેળાં તમે કહો એટલાં કરી દઉં. તમે કહેતા હો તો રૂપિયાનું પણ નહીં પૂછું.’ મેં ઉપરથી એને તતડાવ્યો,‘દેશદ્રોહી થઇને મને લાંચ આપવાની વાત કરે છે? અને એવું સમજે છે કે તારાં કેળાની લાંચ લઇને હું તારા દેશદ્રોહ ઉપર ઢાંકપિછોડો કરીશ? તારી ભૂલ થાય છે. હું હાડોહાડ દેશપ્રેમી છું. દેશદ્રોહીઓને હું આકરામાં આકરી સજા અપાવીને જંપીશ.’\nએણે લારી પાછી વાળવાની તૈયારી કરી. એટલે મેં એને ઉભો રાખ્યો, ‘સારું, ડઝન કેળાં કરી દે--પણ એક મિનીટ, આ કેળાં દેશદ્રોહી નથી ને? મને દેશદ્રોહીઓની સખત એલર્જી છે.’\nવચ્ચે બે દિવસ ડાયરી લખવામાં ખાડો પડ્યો. તબિયત નરમગરમ હતી. ઝીણો તાવ, પેટમાં ગરબડ અને મનમાં અસુખ લાગતું હતું. અમારા ફૅમિલી ડૉક્ટર બહુ હુંશિયાર છે. એમણે મને તપાસ્યો અને તબિયત સિવાયની આડીઆવળી વાતો શરૂ કરી. મેં કહ્યું,‘ડૉક્ટર, અહીં મારો જીવ જાય છે ને તમે બીજી વાતો કરો છો?’\nડૉક્ટરે હસીને કહ્યું,‘તમને કશું નથી થયું, એ પાકું કરવા માટે જ હું બીજી વાતો કરતો હતો. એમાંથી તમારા અસુખનું કારણ પકડાઇ ગયું. છેલ્લા બે દિવસથી તમે કોઇને દેશદ્રોહી કહ્યા નથી, એટલે તમારું પેટ ચડ્યું છે. ઘરે જઇને સૌથી પહેલાં ફેસબુક ખોલજો અને જે ઝપટમાં આવે એવા બે-ચાર જણને દેશદ્રોહી કહી દેજો. પછી પણ તકલીફ ચાલુ રહે તો મને કહેજો.\nPosted by urvish kothari at 4:19 PM\nLabels: bjp, humor-satire/હાસ્ય-વ્યંગ, jnu\nKrutesh Patel 5:00:00 PM\nસરસ. કલ્પના. મને હતું જ કે JNUના મુદ્દા બાદ આપને ગોળનું ગાડું મળ્યાનો આનંદ થયો હશે.\nલેખ વાંચીને મજા આવી.\nurvish kothari 8:39:00 AM\nગોળનાં ગાડાં તો ચેનલ કે છાપું ચલાવવાનું હોય તો લાગે. બાકી લખનાર કે નાગરિક તરીકે તો આ બધાથી ચિંતા અને ખેદ જ ઉપજે છે.


હું આવતી કાલમાં માનતો ન હોત તો મેં કવિતા લખવી બંધ કરી હોત ! ગઈ કાલે જ મારી પત્નીને મેં તુલસીનો છોડ ઉછેરતાં જોઈ હતી. સાંજને સમયે સૂર્યનાં કિરણો એનાં પાન પર લખતાં હતાં યાત્રાની લિપિ. હું આજમાં માનું છું એથી તો હું ગઈ કાલના કવિઓની કવિતા વાંચું છું. સવારના સૂર્યનો તડકો મારી બાલ્કનીમાં આવીને મારા ઘરને અજવાળી જાય છે. પંખીનો ટહૌકો ઘણીયે વાર મને ગીતનો ઉપાડ આપે છે. શિશિરમાં જેનાં ... [વાંચો...]\nસાધુ બાવા પીર વધતા જાય છે ઝાંઝવાનાં નીર વધતાં જાય છે ફૂલ જેવાં ક્યાંય દેખાતા નથી ઠાવકા, ગંભીર વધતા જાય છે પ્રેમની ભાષા જ વીંધાઈ ગઈ બોલીઓમાં તીર વધતાં જાય છે થઈ રહ્યો છે એમ ધંધાનો વિકાસ મસ્જિદો-મંદિર વધતાં જાય છે કાળ બેરહમીથી ખેંચે છે છતાં જિંદગીનાં ચીર વધતાં જાય છે


આ છોકરાએ એવો ડાન્સ કર્યો કે શ્વાન થઇ ગયુ ગુસ્સે, અને પછી જુઓ શું થયું\nViral Video / આ છોકરાએ એવો ડાન્સ કર્યો કે શ્વાન થઇ ગયુ ગુસ્સે, અને પછી જુઓ શું થયું\nડાન્સનો એક એવો વીડિયો સામે આવ્યો છે, જેને જોઈને તમે ચોક્કસ તમારું હાસ્ય રોકી શકશો નહીં. વીડિયો જોયા પછી ભાગ્યે જ કોઈ હસવાનું રોકી શકશે.\nhardik shah 01:08 PM 08 Sep 2021\nદેશ અને દુનિયામાં આજે ફની વીડિયો સોશિયલ મીડિયા પર ખૂબ ઝડપથી વાયરલ થાય છે. કેટલાક વીડિયો એવા હોય છે કે તે જોત જોતામાં લોકો વચ્ચે ફેમસ થઇ જાય છે. જેના પર યુઝર્સ ખૂબ કોમેન્ટ કરતા રહે છે. આવો જ એક રમુજી વીડિયો આ દિવસોમાં લોકોમાં ચર્ચાનો વિષય બન્યો હતો.\nઆપને જણાવી દઇએ કે, ડાન્સનો એક એવો વીડિયો સામે આવ્યો છે, જેને જોઈને તમે ચોક્કસ તમારું હાસ્ય રોકી શકશો નહીં. વીડિયો જોયા પછી ભાગ્યે જ કોઈ હસવાનું રોકી શકશે. વળી લોકો આ વીડિયોને ખૂબ પસંદ કરી રહ્યા છે અને લોકો તેના પર ખૂબ પ્રતિક્રિયા પણ આપી રહ્યા છે. સામાન્ય રીતે ડાન્સનાં ઘણા વીડિયો સોશિયલ મીડિયામાં વાયરલ થતા રહે છે, પરંતુ ઘણા વીડિયો એવા હોય છે જેને જોઇને લોકોની આંખો પહોળી થઇ જાય છે. આ વીડિયો જોયા પછી તમે પણ વિચારતા થઈ જશો. કારણ કે, છોકરાએ જે વિચિત્ર રીતે ડાન્સ કર્યો છે તે જોઈને ‘કૂતરો’ પણ ગુસ્સે થઈ ગયો હતો. એટલું જ નહીં, વીડિયો જોયા પછી, તમને શોલે ફિલ્મનો ડાયલોગ ‘બસંતિ ઇન કૂત્તે કે સામને મત નાચના’ યાદ આવી જશે. તમે વીડિયોમાં જોઈ શકો છો કે એક છોકરો કૂતરાની સામે વિચિત્ર રીતે કમર લચકાવી રહ્યો છે. આ દરમિયાન, છોકરો જુદી જુદી રીતે પોઝ આપી રહ્યો છે. વળી, પાછળ ઉભો કૂતરો ખૂબ જ આરામથી આ જોતો રહે છે. પરંતુ, થોડા સમય બાદ કૂતરો તેના પર સીધો હુમલો કરી દે છે. કૂતરાને જોઈને એવું લાગે છે કે તેને આ ડાન્સ સ્ટેપ્સ સહન થયા નથી.\nવીડિયો જોયા પછી તમે હસતા જ હશો. એટલું જ નહીં, તમે વિચારતા જ હશો કે આ છોકરો ભવિષ્યમાં ડાન્સ કરતા પહેલા હજાર વખત વિચારશે? જોકે, છોકરો ગમે તે વિચારે અને કરે, અત્યારે લોકો આ વીડિયોને ખૂબ પસંદ કરી રહ્યા છે. આ રમુજી વીડિયો ઇન્સ્ટાગ્રામ પર ‘comedy_videos9752’ નામથી શેર કરવામાં આવ્યો છે. યુઝર્સ વીડિયો પર પણ જોરદાર પ્રતિક્રિયા આપી રહ્યા છે. તમે ટિપ્પણી દ્વારા વીડિઓ પર તમારો પ્રતિસાદ પણ આપી શકો છો.


આતંકી ઓ અને સુરક્ષા દળો વચ્ચે બની એન્કાઉન્ટર ની ઘટના - Gujarat ExclusiveGujarat Exclusive\nGujarat Exclusive > યુથ > આતંકી ઓ અને સુરક્ષા દળો વચ્ચે બની એન્કાઉન્ટર ની ઘટના\nજમ્મુ કાશ્મીરના શોપિયામાં આજે સવારે આતંકીઓ અને સેના વચ્ચે ના એન્કાઉન્ટરમાં ભારતીય સેનાના બે જવાન શહીદ થયા છે. જેમાં શોપિયા માં આતંકીઓ છુપાયા હોવાની બાતમી મળતા સુરક્ષા દળો સજ્જ થયા હતા છે . અને આતંકીઓ જ્યાં છુપાયા હતા તે વિસ્તારને ઘેરી લેવામાં આવ્યો હતો. ત્યારે આ દરમિયાન આતંકીઓ એ પણ સુરક્ષા દળના જવાનો પર ગોળીબાર કર્યો હતો જેમાં2જવાન શહીદ થયા હતા .\nત્યારે ભારતીય સેનાએ પણ બરાબરનો ગોળીબાર કરીને આમાંના2આતંકીને ઠાર માર્યા હતા. આ એન્કાઉન્ટર શોપિયાંના જેનપોરાના ચેરમાર્ગ ગામમાં થયું હતું. સુરક્ષા દળો માટે સર્ચ ઓપરેશન હજુ પણ ચાલુ છે. ત્યારે હાલ તો આતંકીઓ કયા સંગઠન સાથે જોડાયેલા છે તે જાણી શકાયું નથી . ત્યારે એન્કાઉન્ટર પૂરું થયા બાદ પછી સુરક્ષા દળો અને સ્થાનિક પોલીસ તેની તપાસ હાથ કરશે. છેલ્લા કેટલાક વર્ષોમાં સુરક્ષાદળોએ આતંકીઓનો સામનો કરવા માટે હાઈટેક ટેક્નોલોજીનો અપનાવી છે.\nત્યારે સુરક્ષા દળો એન્કાઉન્ટર દરમિયાન આતંકવાદીઓ ની ચોક્કસ સ્થિતિ જાણવા અને સર્ચ ઓપરેશન હાથ ધરવા માટે ડ્રોન કેમેરાનો ઉપયોગ કરી રહ્યા છે. આનાથી આતંકીઓ દ્વારા કરવામાં આવેલા ફાયરિંગથી નુકસાન થવાની સંભાવના ઘણી ઓછી થઈ ગઈ છે . ત્યારે શનિવારે થયેલા એન્કાઉન્ટર દરમિયાન પણ સુરક્ષા દળો ડ્રોન કેમેરાની મદદથી સર્ચ ઓપરેશન કરતા જોવા મળ્યા હતા.


આજી ડેમ - વિકિપીડિયા\nઆજી ડેમ ભારત દેશનાં પશ્ચિમ ભાગમાં આવેલા ગુજરાત રાજ્ય માં આવેલા રાજકોટ શહેરમાં આવેલ છે. રાજકોટ શહેરની પાણીની જરૂરીયાતને પહોંચી વળવા માટે ગુજરાત સરકારે આ ડેમ આજી નદી ઉપર ઈ.સ. ૧૯૫૨ માં બનાવ્યો હતો. આ ડેમ આજી નદી ઉપર બનાવેલ હોવાથી તેનુ નામ આજી ડેમ રાખવામાં આવ્યું\n૨ ડેમનો ઉપરવાસ\n૩ પર્યટન સ્થળ\nવિશ્વનું કોઈપણ મોટુ શહેર કોઈને કોઈ નદીને કિનારે વસેલું જોવા મળે છે. આમ રાજકોટ શહેર પણ આજી નદીનાં કાંઠે વસેલું છે. આ નદી આમ તો રાજકોટ શહેરનાં અગ્નિ ખુણામાંથી આવીને ઉતર દિશામાં વહે છે. આમ રાજકોટ શહેરની પાણીની જરૂરીયાતને પહોંચી વળવા માટે ગુજરાત સરકારે આ આજી નદી ઉપર ઈ.સ. ૧૯૫૨ માં ડેમ બનાવ્યો હતો. આ ડેમ આજી નદી ઉપર બનાવેલ હોવાથી તેનુ નામ "આજી ડેમ" રાખવામાં આવ્યું. આ ડેમમાં ઉપરવાસનાં ગામો જેવાકે સરધાર, પાડાસણ, રાજ સમઢીયાળા, અણીયારા અને વડાળીનું પાણી આવે છે. જયારે વરસાદ વધારે થયો હોય ત્યારે આ ડેમ ઘણીવાર છલકાયો પણ છે. આ ડેમનાં ઉપરવાસનાં ગામોમાં પાંચ-છ વર્ષ પહેલા રાજય સરકાર દ્વારા પાણીનો સંગ્રહ કરીને જમીન રીચાર્જ થાય અને ભૂગર્ભ જળનું લેવલ ઉંચુ આવે તે હેતુથી ઘણાબધા ચેકડેમો બનાવવામાં આવ્યા છે.\nડેમનો ઉપરવાસ[ફેરફાર કરો]\nઆમ ડેમની ઉપરવાસમાં ચેકડેમ બનવાથી સમંયાતરે પાણીની આવક ઓછી થઈ ગઈ. જેથી પાણીનો જથ્થો ડેમમાં પુરતા પ્રમાણમાં આવે તે હેતુથી આજી ડેમની દક્ષિણે વહેતી લાપાસરી ગામની ભાખવડી નદી ઉપર રાજકોટ મ્યુનીસિપલ કોર્પોરેશન અને રોટરી મીડટાઉનનાં સહયોગથી ડેમ બાંધવામા આવેલ છે. આ ડેમનું નામ "રોટરી મીડટાઉન લાપાસરી ડેમ" આપવામાં આવેલુ છે. આ ડેમમાં સંગ્રહાયેલ પાણીને ભુંગળા નાખીને આજી ડેમમાં વારવામાં આવ્યું છે. જેનાં પરીણામે દરવર્ષે ડેમ છલોછલ ભરાઇ જાય છે અને ક્યારેક છલકાઇ પણ જાય છે. રાજકોટ શહેરને આ ડેમ ઉપરાંત ભાદર ડેમ અને ન્યારી ડેમનું પાણી આપવામાં આવે છે. અત્યારે આ ડેમની જાળવણી તથા પાણીવિતરણની જવાબદારી રાજકોટ મ્યુનિસિપલ કોર્પોરેશન સંભાળે છે. આ ડેમની ભૌગોલીક પરિસ્થિતી જોઈએ તો, આ ડેમની બાજુએ મોટી બે ધાર આવેલી છે. તેને વચ્ચેથી કોતરીને તેમાં આ ડેમનાં બંધનું નિર્માણ કરવામાં આવ્યું છે. તેથી આ ડેમની સલામતી ખુબજ ગણી શકાય. તેમજ ડેમ છલકાયા બાદનું વાધારાનુ પાણી આજી નદી વાટે આગળ જતાં રાજકોટની પૂર્વમાંથી પસાર થતી ખોખળદડી નદીની સાથે ભેગી થાય છે, અને પછી બધુ પાણી આજી ડેમ-૨ માં જતું રહે છે.\nઆમ રાજકોટ શહેરથી ૮ કિલોમીટર પુર્વમાં આવેલ આજી ડેમ પ્રદુષણ રહીત અને કુદરતી વાતાવરણમાં ખુબજ નયનરમ્ય લાગે છે. આવા સુંદર વાતાવરણમાં શહેરનાં ભાગદોડીયા જીવનનો થાક ઉતારવા લોકોને વધારે સાર્વજનિક બગીચાનો લાભમળે તે હેતુથી રાજકોટ મ્યુનિસિપલ કોર્પોરેશને પહેલ કરી છે અને આ જ્ગ્યાએ મનને શાંતિ પમાડે તેવો અને અલગ અલગ જાતનાં વૃક્ષો, છોડ અને વેલાઓથી સજ્જ બગીચો બનાવ્યો છે. આ ઉપરાંત ડેમનાં બંધની બરોબર ઉતરે આવેલી ધાર ઉપર માછલી ઘર પણ બનાવ્યુ છે જેમાં ઘણી બઘી જાતોની માછલીઓ રાખવામાં આવી છે, જેથી માછલીની જાતો વિશે જાણકારી મળી રહે. આ માછલી ઘરની બરોબર પાછળની બાજુએ નીચે ઉતરતાજ બાળકો ને મજા આપે તેવા હિંચકા, લપસણી અને જુદી જુદી રમતો રમવા માટેનું નીચે ભોગાવો રેતી પાથરેલું સ્ટેન્ડ આવેલું છે. તેમજ અહી અલગ અલગ જાતનાં પક્ષીઓ પણ "પક્ષી ઘર"માં રાખવામાં આવેલ છે તથા મગર પાર્ક પણ છે. તેમજ દરેક ઉંમરની વ્યકિતનાં મનને આનંદ અપાવે તેવું પ્રાણીસંગ્રાહાલય પણ વિકસાવેલ છે. જેમાં વાઘ, ચિતો, સિંહ તેમજ રીંછ જેવા જંગલી પ્રાણીઓ છે. આ સિવાય ઉધાન પણ આવેલ છે. જેમાં હરણ, સાબર, નીલગાય અને અન્ય જુદા-જુદા પ્રાણીઓ પણ છે. તેમજ ફરવા આવેલા લોકોને નાસ્તા માટે લારીવાળાઓ પણ સમય પ્રમાણે આવી જાય છે. આમ આજી ડેમ એ રાજકોટ જેવા ૨૦ લાખની વસ્તી ધરાવતા મહાનગરનાં લોકોને આનંદ પમાડે તેવું સરસ મજાનું સ્થળ છે.\n"https://gu.wikipedia.org/w/index.php?title=આજી_ડેમ&oldid=434062" થી મેળવેલ\nઆ પાનાંમાં છેલ્લો ફેરફાર ૧૫ માર્ચ ૨૦૧૬ના રોજ ૧૮:૩૭ વાગ્યે થયો.


VIDEO : ‘ભુજ ધ પ્રાઇડ ઓફ ઇન્ડિયા’નું ટ્રેલર થયું રિલીઝ, ફિલ્મ આ તારીખે આવશે OTT પ્લેટફોર્મ પર – Samacharwala\nVIDEO : ‘ભુજ ધ પ્રાઇડ ઓફ ઇન્ડિયા’નું ટ્રેલર થયું રિલીઝ, ફિલ્મ આ તારીખે આવશે OTT પ્લેટફોર્મ પરUP ની જનસંખ્યા નીતિ પર VHP એ સવાલ ઉઠાવ્યા, જાણો ક્યો મુદ્દો ખટક્યોકેનેડાની કોર્ટે અમૂલ નામનો ઉપયોગ કરનારને અધધ… ડોલરનો દંડ ફટકાર્યોબોલિવુડ અભિનેતા સુનીલ શેટ્ટીની બિલ્ડીંગ BMC એ કરી સીલ, જાણો કારણUP ના કોરોના સંચાલન પર ગદ્દગદ્દ થઇ ગયા ઓસ્ટ્રેલિયન સાંસદ, કહ્યું…\nબોલીવુડની આ વર્ષે રિલીઝ થનારી મોટી ફિલ્મોમાંથી એક ફિલ્મ છે ભુજ: ધ પ્રાઈડ ઓફ ઈન્ડિયા. ત્યારે આ ફિલ્મનું ટ્રેલર આજે રિલીઝ થઈ ગયું છે. આ ફિલ્મના ટ્રેલરમાં અજય દેવગણ, સોનાક્ષી સિન્હા, સંજય દત્ત તેમજ નોરા ફતેહી જોવા મળી રહ્યા છે. આ તમામ એકદમ દમદાર ભૂમિકામાં જોવા મળે છે.\nત્યારે ટ્રેલરથી સ્પષ્ટ થાય છે કે, આ ફિલ્મ દેશભક્તિથી ભરપૂર છે અને ફિલ્મના ડાયલોગ પણ એકદમ ધાંસૂ અને જાનદાર હશે. ફિલ્મનું ટ્રેલર જોઈને દર્શકો રોમાંચિત અને ઉત્સાહિત થઈ જશે એ તો ચોક્કસ છે.\nભુજ: ધ પ્રાઈડ ઓફ ઈન્ડિયા ફિલ્મના આ ટ્રેલરમાં ખુબ એક્શન દ્રશ્યો જોવા મળી રહ્યા છે. એક પછી એક કમાલના દ્રશ્યો ટ્રેલરમાં જોવા મળે છે. અજય દેવગણ ફૌજીના વેશમાં જોવા મળે છે. જ્યારે સંજય દત્તની ભૂમિકા પણ કમાલની છે. સોનાક્ષી સિન્હા એકદમ અલગ રોલમાં જોવા મળે છે. તે આવા પાત્રમાં અગાઉ ક્યારેય જોવા મળી નથી. સોનાક્ષી સિન્હા ઘાઘરા ચોળી પહેરીને એક્શન કરતા જોવા મળશે. આ સાથે જ નોરા ફતેહી પણ દેશભક્તની ભૂમિકામાં જોવા મળશે.\nઆપને જણાવી દઈએ કે, ફિલ્મ ‘ભુજ: ધ પ્રાઈડ ઓફ ઈન્ડિયા’ ભારતીય વાયુસેનાના એક જાંબાંઝ અધિકારી વિજય કર્ણિકની કહાની પર આધારિત છે. પાકિસ્તાન હુમલા સમયે ભુજ એરપોર્ટના તેઓ પ્રભારી હતા. તેમની ભૂમિકા અજય દેવગણે ભજવી છે. ફિલ્મમાં દેખાડવામાં આવ્યું છે કે કેવી રીતે પાકિસ્તાનના હુમલા બાદ ગામ માધાપરની 300 મહિલાઓની મદદથી એક આખુ એરબેસ ફરીથી ઊભુ કરી દેવાયું હતું.\nત્યારે મહત્વનું છે કે, આ ફિલ્મ 13 ઓગસ્ટના રોજ થિયેટરોમાં રિલીઝ થશે. ફિલ્મ Bhuj: The Pride Of India નું ટ્રેલર આજે રિલીઝ થયું છે. ટ્રેલરમાં અજય દેવગણ અને સંજય દત્તના દમદાર ડાયલોગ સાંભળવા મળે છે. આ ફિલ્મનું દિગ્દર્શન અભિષેક દુધૈયાએ કહ્યું છે. તમામ સ્ટાર્સે પોતાના સોશિયલ મીડિયા હેન્ડલ પર ફિલ્મના ટેલરની ઝલક બતાવી છે.\nWimbledon 2021 : નોવાક જોકોવિચ વિમ્બલ્ડનમાં ફરી ચેમ્પિયન બન્યો, 20મું ગ્રાન્ડસ્લેમ ટાઇટલ કર્યુ પોતાના નામે\nVIDEO : ‘તારક મહેતા કા ઉલ્ટા ચશ્મા’ ના ચંપકલાલનો પત્ની સાથેનો વીડિયો થયો વાયરલ\nVIDEO : બિગબોસ ફેમ રાહુલ વૈદ્ય અને દિશા પરમારના લગ્નની થઈ રહી છે તડામાર તૈયારીઓ\nબોલિવુડના દિગ્ગજ અભિનેતા દિલીપ કુમાર સુપુર્દ-એ-ખાક, રાજકીય સન્માન સાથે અંતિમ વિદાય\nઅધૂરી કહાની : સુપરહિટ જોડી દિલીપ કુમાર અને મધુબાલાનો પ્રેમ આ કારણે રહી ગયો અધૂરો…


શા માટે શિવસેનાના નેતાઓ ઉદ્ધવને છોડી રહ્યા છે? ધારાસભ્યો બાદ હવે શિવસેનાના 17 સાંસદો પણ ઉદ્ધવ સ\nશા માટે શિવસેનાના નેતાઓ ઉદ્ધવને છોડી રહ્યા છે? ધારાસભ્યો બાદ હવે શિવસેનાના 17 સાંસદો પણ ઉદ્ધવ સામે પડ્યા! મૂળ કારણ જાણો\nSivsena Crisis : એકનાથ શિંદેએ ઠાકરે સામે વિરોધનો સૂર છેડ્યો, એ પછી સંજય રાઉત સહિતની છાવણી એવા જ મદમાં હતી કે શિંદેને વધુ ધારાસભ્યોનો ટેકો નહિ મળે. જે રીતે 2019માં અજીત પવાર સાથે થયું, એમ શિંદેએ પણ વિલા મોઢે પાછા શિવસેનામાં ફરવું પડશે. પરંતુ હકીકતે મદમાં છકેલા રાઉત વાસ્તવિકતાથી જોજનો દૂર હતા. અત્યારે પરિસ્થિતિ એવી છે કે આખી શિવસેના પાર્ટી ઉદ્ધવના હાથમાંથી સરીને એકનાથ શિંદેના કબજામાં જઈ રહી છે! ધારાસભ્યો બાદ હવે શિવસેનાના 17 સાંસદોએ પણ ઠાકરેનો સાથ છોડીને શિંદેની શરણમાં જવાનું પસંદ કર્યું છે!\nશિંદેએ કહ્યું, “અમે જ અસલી શિવસેના!”\nશિવસેનાના સાંસદ ભાવના ગવળીએ ગઈકાલે જાહેરમાં કહ્યું હતું કે શિવસેનાએ એકનાથ શિંદેનું સમર્થન કરવું જોઈએ. ભાવના ગવળીએ સાફ શબ્દોમાં કહ્યું હતું કે શિવસેનાની વિચારધારા ભાજપ સાથે જ મેળ ખાય છે, અને આપણે ભાજપ સાથે જ યુતિ કરવી જોઈએ! બીજી તરફ એકનાથ શિંદેએ દાવો કર્યો છે કે તેમને શિવસેનાના 42 ધારાસભ્યોનું સમર્થન મળશે. ઉદ્ધવ ઠાકરે પાસે માત્ર 13 ધારાસભ્ય જ બાકી બચશે. આ સાથે જ શિંદેએ ડેપ્યુટી સ્પીકરને પત્ર લખ્યો છે કે તેઓ શિવસેનાના ધારાસભ્ય દળના અસલી નેતા છે. જો આ વાત સાબિત થાય તો કાયદેસર રીતે આખી શિવસેના પાર્ટી ઉદ્ધવ ઠાકરેના હાથમાંથી નીકળીને એકનાથ શિંદેના હાથમાં જશે!\nશા માટે શિવસેનાના નેતાઓ ઉદ્ધવનો સાથ છોડી રહ્યા છે?\nઆમ તો આ પ્રશ્નના બે દિવસથી જુદા જુદા ઉત્તરો મળી રહ્યા છે. પણ જમીની સચ્ચાઈ એ છે કે શિવસેનાનું કોંગ્રેસ અને NCP સાથેનું જોડાણ ‘અકુદરતી’ હતું. કારણકે ત્રણેય પક્ષોની વિચારધારા એકબીજા સાથે મેળ ખાતી નથી. ખાસ કરીને શિવસેનાના મૂળમાં જ હાર્ડકોર હિન્દુત્વની વિચારધારા રહેલી છે. જ્યારે કોંગ્રેસ અને NCP પોતાના હાર્ડકોર મુસ્લિમ તુષ્ટિકરણ માટે જાણીતા છે. 2019 માં યોજાયેલી વિધાનસભાની ચૂંટણીઓ વખતે પણ મહારાષ્ટ્રની પ્રજાએ શિવસેના-ભાજપ યુતિને ખોબલે ખોબલે મતો આપીને વિજયી બનાવ્યા હતા. પરંતુ મુખ્યમંત્રીપદની ખુરસી મેળવવા માટે થઈને ઉદ્ધવે પ્રજામતથી વિરુદ્ધ જઈને પ્રતિસ્પર્ધી પક્ષ સાથે ગઠબંધન કરવાની ભૂલ કરી!\nશિવસેનાના જે નેતાઓ ચૂંટણી વખતે કોંગ્રેસ-NCP સાથે લડ્યા હતા, એ નેતાઓને આ પક્ષો સાથે સત્તા વહેંચવામાં સ્વાભાવિક રીતે જ સમસ્યા હતી. એમને માટે ભાજપ સાથે સત્તામાં બેસવું વધુ અનુકુળ હતું. કેમકે હવે પછી થનારી ચૂંટણીમાં જો હિન્દુત્વના નામે ચૂંટાતા આવેલા શિવસેનાના નેતાઓ કોંગ્રેસ-NCP સાથેના અઘાડી ગઠબંધનના નામે પ્રજા પાસે મત માંગવા નીકળે, તો પ્રજા એમને જાકારો આપે, એવી પૂરી શક્યતા હતી.\nરાજકીય વિશ્લેષકો માને છે કે શિવસેનાના નેતાઓ જે રીતે એક પછી એક ઉદ્ધવનો સાથ છોડી રહ્યા છે, એની પાછળ મૂળ કારણ આ જ છે.


ખેલરત્ન સન્માનથી ઓલિમ્પિકનો ઉત્સાહ વધશે: મીરાબાઇ\nનવી દિલ્હી, તા.18: દેશના સૌથી પ્રતિષ્ઠિન ખેલ સન્માન રાજીવ ગાંધી ખેલરત્ન એવોર્ડ માટે ભારતીય ક્રિકેટ ટીમના સુકાની વિરાટ કોહલી અને વેઇટલીફટર મીરાબાઇ ચાનૂના નામની ભલામણ સંયુકતરૂપે થઇ છે. વિરાટ અને મીરાબાઇને ખેલરત્ન એવોર્ડ મળ્યો નિશ્ચિત મનાઇ રહયો છે. માત્ર સત્તાવાર જાહેરાત જ બાકી છે.\nપોતાને ખેલરત્ન એવોર્ડ મળશે તેવા સમાચાર મીરાબાઇ ચાનૂએ જણાવ્યું હતું કે ઇજાને લીધે એશિયન ગેમ્સમાં ભાગ ન લેવાથી મેં આ એવોર્ડ માટે આશા છોડી દીધી હતી, પણ સોમવારે મારું નામ સામે આવ્યું અને એ સાથે હું ખુશીથી ઉછળી પડી. મારી આ સિધ્ધિનો પૂરો શ્રેય કોચ વિજય શર્માને મળે છે. મીરાબાઇએ કહયું કે મારું લક્ષ્ય ઓલિમ્પિકમાં મેડલ જીતવો છે. ખેલરત્ન સન્માનથી મારો ઉત્સાહ વધશે.\nહું કેમ ભૂલાયો ? ગુસ્સામાં પહેલવાન બજરંગ\nકોમનવેલ્થ અને એશિયન ગેમ્સના સુવર્ણ ચંદ્રક વિજેતા પહેલવાન બજરંગ પૂનિયાને ખેલરત્ન એવોર્ડ માટે નજરઅંદાજ કરાયો છે. આથી આ કુસ્તી ખેલાડી ભારે નારાજ છે. તે હાલ બેંગ્લોરમાં ટ્રેનિંગ લઇ રહયો છે. તેને જેવી ખબર પડી કે વિરાટ કોહલી અને મીરાબાઇ ચાનૂને ખેલરત્ન મળશે. એ સાથે તેનો ગુસ્સો ફૂટી નીકળ્યો. તેણે કહયું કે આ એવોર્ડ કયા આધાર પર આપઇ છે. મારી ઉપલબ્ધિ કોઇ પણ ખેલાડીથી ઓછી નથી. મને કેમ નજરઅંદાજ કરાયો તે સમજાતું નથી. હું મારી લડાઇ લડીશ અને ખેલ મંત્રી રાજયવર્ધન રાઠોડની સામે મારો પક્ષ રાખીશ. હું કાલે જ દિલ્હી પહોંચી રહયો છું.


મૂળ લેખક: દામોદર ઇશવરદાસ રજૂઆત: ડો.અશોક કોઠારી\nએ શેહેરના બંદરમાં મીઠા પાણીની મોટી નદી વહે છે. ચીની વેપારીના અને સરકારી બારકસો (વહાણો) જે નદીના જોરે તણાય નહીં એવા બારકસો અને પાણીમાં થામલાં (થાંભલા) દાટી બાંધેલી હવેલીના મોટા ઝુકંડો હોય છે. દરેક પરદેશી અને ચીની વેપારીને બંદરમાં આવ જાવ કરવાને પોતાની અને ભાડાની તરેહ તરેહના દેખાવની બોટો ફરતી દીસે (દેખાય) છે. ચીનાઓને ગમત આપનારા બંજરા, ફલાવર બોટ અને બીજી મોટી મોટી બોટો કે જેમાં સેંકડો માણસો રહી શકે તેવી હોય છે. હંમેશાં એવી બોટમાં ઘણીક તરેહની રોશણી (રોશની) અને ફળ ફૂલથી ભરેલી શોભાયમાન હોય છે. એવી બોટોમાં સેંકડો ખૂબસૂરત ચીની સ્ત્રીઓ રહી રાત્ર (રાત) દિવસ તરેહ તરેહનું ગાયન અને નાચ રંગ કરી શોખીન ચીનાઓને ગમત ઉપજાવે છે. એ ગમત સાંભળવાને સેંકડો ચીનાઓ એવી બોટમાં રાત્ર દિવસ ભેળા થાય છે. ચીનાઓને સારી ખોરાકી, ફળ, ફૂલ અને સઘળી મોજ મઝા કરવાને એવી બોટમાં હંમેશાં બની આવે છે. ચીનાઓની માલ ભરવાની નાની મોટી બોટો હોય છે. તે બોટો પરદેશી વેપારીઓના મોટા બારકસો વાપુઆના બંદરમાં પડેલા હોય ત્યાં જઈ તે બારકસોમાંથી માલ ભરી કંતાનમાં લાવે છે, અને ખાલી કરે છે અને પાછો ભરવો હોય તે ભરે છે. નદીઓમાં ચાલનારી સ્ટીમરો તો કંતાનના બંદરમાં આવ જાવ કરે છે.\nકંતાનનો બાહારથી દેખાવ\nકંતાન શેહેરનો બાહારથી (બહારથી) દેખાવ ઈસ્વી સને ૧૮૪૦ની અગાઉ વખાણવા જોગ હતો. તે વખતે પરદેશીઓનાં રહેઠાણ મોટી મોટી હાંગો હવેલીઓમાં હતું. તે હવેલીઓમાં યુરોપના વેપારીઓ અને રાજ દરબારી અમળદારો (અમલદારો), અમેરિકા, ફ્રાન્સ, રસીઆ (રશિયા) અને બીજા પરદેશોના વેપારીઓ અને અમેરિકાની સરકાર તરફના અને યુરોપખંડના કેટલાક દેશોની સરકાર તરફના વકીલો, આડતીઆ (આડતિયા, દલાલો)ઓની હવેલી ઉપર તરેહ તરેહના રંગી બેરંગી (રંગ બેરંગી) વાવટા નિશાન ઉડતાં હતા. અંગ્રેજ સરકારના પોહોરેદાર (પહરેદાર), અમલદારો રૈયતની રખેવાળી કરતા હતા. એ રળિયામણો દેખાવ હાલ નજર (નજરે) પડતો નહી (નથી).\nએ શેહેર વેપારનું મથક હોવાથી અસલનાં વખતથી તેમાં બોહોળો (બહોળો) વેપાર ચાલે છે. હિંદુસ્થાનના રેહેવાસી (રહેવાસી)ઓ ખુશકીને ... મારગે (જમીન માર્ગે) અગાઉ ચીનમાં જઇ હિંદુસ્થાનનો માલ વેચતા અને ચીનની બનાવટનો માલ હિંદુસ્થાનમાં લાવી વેચતા હતા. એ વેળાએ ચીનાને થીનાને નામે ઓળખતા હતા. આરબ લોકો, કાસ્પીયન સમુદ્ર કાંઠાના લોકો ચીનાઇ તારતરી (ટારટરી, મોંગોલિયા) અને ટીબેટ (તિબેટ)ને રસ્તે ચીનમાં વેપારને વાસ્તે જતા હતા. હિંદુસ્થાનના લોકો સિંધુ અને ગંગા નદીને રસ્તે ટીબેટ (તિબેટ)માં થઇને ચીનમાં વેપારને માટે જતા હતા. કાશ્મીરના, નેપાળના, શીકીમ (સિક્કિમ)ના, ભૂતાનના અને બંગાળના લોકો પણ ટીબેટને રસ્તેથી ચીનમાં વેપારને વાસ્તે જતા હતા. તાતાર દેશમાં અગાઉ દર વરસે મેળો ભરાતો હતો. એ મેળામાં હિંદુસ્થાનની કેટલીક જણસો હિંદુ લોકો લેઇ (લઇ) જતા તેમ ચીનના વેપારીઓ ચીનાઇ માલ વેચવાને તે જગ્યાએ આવતા હતા. તે વેળાએ બાકતરી આના (મધ્ય એશિયા), શીરીઆ (સિરીયા)ના લોકો ચીનાઓ અને હિંદુસ્થાનના કેટલાક વેપારીઓ અને તમાસગીરો (તમાશગીર, તમાશો જોનાર, તમાશો કરનાર) એ મેળામાં ભેળા થઈ ચીનાઇ અને હિંદુસ્થાનની બનાવટનો માલ અને તાતાર દેશના જનાવરોની મુલાયમ પોસતીન (ખાલ) અને અરસ પરસનો બીજો માલ ખરીદ કરતા હતા. એવી રીતે મોટો વહીવટ ચાલતો હતો. એવામાં તાતારી જંગલી રેહેવાસીઓ (મોંગોલો) રાહદારીઓને લૂંટવા લાગ્યા, એટલું જ નહીં પણ ચીનની હદમાં ટોળે ટોળાં આવી ચીનાઇ હદમાં છાપો મારવા લાગ્યા અને ચીનાઇ સરકારની સામે લડાઇ કરવા લાગ્યા હતા. તાતારી લોકોને સેંકડો વરસો સુધી ચીનની સરકારે દબાવી રાખ્યા હતા. ચીનના સહાનસાહા (શહેનશાહ) હવાંગતીએ ચીનની અને તાતાર દેશની હદ જાુદી પાડીને તેની વચ્ચે મોટી દીવાલ અને કિલ્લા બાંધીને તાતાર દેશમાં જવાને માર્ગે ચોકી પેહરા (પહેરા) રાખ્યા હતા. ત્યાર પછી તાતારી લોકોના જાુલમ (જાુલ્મ)ને લીધે "શુન શાહાન શાહાએ (શહેનશાહ) મોટી દીવાલને સુધારીને તાતારી લોકોને આવતા બંધ કીધા હતા. તેવારથી (ત્યારથી) હિંદુસ્થાન સાથેનો ખુશકી મારગ (જમીન માર્ગ)નો વેપાર બંધ પડ્યો છે.\nકાપડ અને બીજા માલના વેપારીઓની દુકાનો એક એક મોહોલામાં માલથી ભરેલી હોય છે. દરેક જાતનો માલ અને વેપારનો મોહોલો (મોહોલ્લો) જાુદો અને તે જાતના વેપારને નામે તે ઓલખાય (ઓળખાય) છે. હરેક મોહોલામાં ગયાથી આજુબાજુની બેહું (બેઉ) હાર લાંબીને લાંબી એક સરખી જણાય છે. આપણે કાપડ બજારમાં જઇને જોઇએ છે તો બેહુ બાજુની હારે કાપડ વેચવાની દુકાનો જોવામાં આવે છે. તે દુકાનની જમીનથી છેક ઊંચાઇ સુધીની પવાઠીઓ (કઠેડા) કરેલી હોય છે. તે ઉપર શોભાયમાન રીતે ગોઠવેલું કાપડ જણાય છે. ચીનાઇ કાપડ વેચવાના બજારમાં ચીનાઇ કાપડ જણાય છે. વિલાતી (વિલાયતી) કાપડ અને સુતર જણાય છે. મોચીના બજારમાં તરેહ તરેહનાં ચીનાઇ જોડા ગોઠવેલા જણાય છે. શાકભાજીના બજારમાં શાકભાજી તથા ફળ, ફૂલ, કારીગરીનાં બજારમાં તરેહ તરેહની કારીગરીની શોભાયમાન જણસો લાકડકામની, નેતરની, બાંબુની (વાંસની), સોનારૂપાની, તાંબાની, પીતલની (પિત્તળની), ઝવેરાતની, પથરની, હાથીદાંતની, સુખડની, શીપની (સીપ, છીપ) એવી રીતે તરેહ તરેહની યુરોપખંડની, હિંદુસ્થાનની અને ચીનાઈ બનાવટની હરેક (દરેક) જણસ અને શોભાયમાન સામાનનો વેપાર ચલાવે છે. એ શેહેરનાં વેપારીઓ ચીનાઇ રાજના કેટલાક ગામોનાં વેપારીઓનું આડતનું કામ અથવા ગામે ગામ દુકાનો રાખી તે દેશનો તૈયાર થયલો (થયેલો) માલ ખરીદ કરી શેહેરમાં મંગાવે છે અને શેહેરનો માલ ખરીદ કરી ચીનાઇ રાજના ગામડાંઓમાં મોકલે છે. માટે કારીગરીની જણસો ગામડાના ગરીબ ચીનાઓ નચિંતાઇએ બનાવી મોટા શેહેરના વેપારીઓને વેચે છે.\n(નોંધ : આપણા નાના મોટા શહેરોમાં વરસોથી કાપડ, કરિયાણા, મોચી, કંસારા, સોની વગેરેના ખાસ લત્તા છે. ચીનમાં પણ લેખકે એવા લત્તા કે બજારો હોવાનું લખ્યું છે. આપણે ત્યાં મશીન બનાવટની ચીજો આવવાથી કંસારા, સોની વગેરે લોકોના મોહોલ્લાઓમાં ફેરફાર થઈ ગયો છે. કંસારા બજારમાં ટૂક ટૂક અવાજ નથી શંભળાતો.\nકંતાનમાં કેટલાક મોટાં દેવસ્થાનો છે. તેમના દરવાજાઓની બેહુ (બન્ને) બાજુએ રખેવાળને માટે બે મોટા કદનાં, આઠ દસ ફૂટ ઊંચાઇની અને પાંચ સાત ફૂટ જાડાઇની બે મૂર્તિઓ બેસાડેલી છે. તેઓના માથાનો અને મહોડાંનો ભાગ ઘણો મોટો અને બિહામણું છે. તેમના દાંત, ઓટ, (ઓઠ, હોઠ) અને કાન મોટા છે. તેઓના આખા શરીરને શામળા અને લાલ રંગે રંગીલા છે. તેમનું સ્વરૂપ જોવામાં રાક્ષસ જેવું છે. તેમના શરીર ઉપર સોનાના અને ઝવેરાતના દાગીના છે. તેમના હાથમાં મોટા મોટા હથીઆરો (હથિયારો) છે. મૂર્તિ પાસે એક ધૂપસળી અને દીવાબત્તીનું વાસણ રાખેલું છે. એ દેવસ્થાનની માંહેલી તરફ મોટો ઓરડો છે. તેમાં ફરતી બેઠક ઉપર એક બીજાથી એક બે ફૂટ વેગળી સોનેરી ઝળકાટની નાની અને ખૂબસૂરત ચેહેરા (ચહેરા)ની, હાથપગના નખો મોટા મોટા વધેળા (વધેલા) તેવી મૂર્તિ બેસાડેલી છે. તેમાં કેટલાંકનાં હાથમાં પુસ્તકો, કેટલાકની આંખો વીચેલી (મીંચેલી), કેટલાક હાથમાં માળા લઈ જપ કરતા, કેટલાક તો પરવાળાના ઝાડની ડાંખળી ઉપર હેઠેલા અને કેટલાક તો ભણતા જણાય છે. એવી રીતે સઘળા દેવોની મૂર્તિઓ જુદી જુદી રીતે તપ કરતી હોય તેવી રીતે બેસાડેલી છે. દરેક દેવસ્થાનમાં સેંકડો મૂર્તિઓ બેસાડેલી છે. તેઓની સામે ધૂપસળીઓ, મીણબતીઓ (બત્તીઓ) સળગાવે છે. સઘળાં દેવસ્થાનોમાં કેટલાક ધર્મગુરૂઓ રહેલા છે. તેઓ તે દેવસ્થાનના સઘળા દેવોની જુદી જુદી વેળાએ ધર્મક્રિયા કરે છે. તે વેળાએ જોવાલાયક રમૂજ દીસે છે.\nચીનમાં છાપવાની કળા\nચીનમાં અગાઉના વિધાનોએ લાખો ગંથો હાથે લખીને પ્રસિદ્ધ કરેલા છે. પણ ‘શુન’ શાહાનશાહા (શહેનશાહ)ના વખતમાં છાપવાની કળા નીકળી તેની અગાઉના લખેલા ગ્ંરથો છપાવામાં આવ્યા હતા. ચીનમાં છાપવાની રીત ઘણી સેહેલી (સહેલી) છે. હરેક બીના નવી છાપવી હોય તો પ્રથમ સફાઈથી ખૂબસૂરત અક્ષરે કાગળ લખીને, લાકડાનું કઠણ પાટિયું લીસું કરી તે ઉપર લખેલો કાગળ મીણે (મીણથી) ચોહોટાડે (ચોટાડે) છે. તે કાગળ સૂકાયા પછી લખેલા અક્ષરો પ્રમાણે લોખંડનાં તીના (તીણા) હથિયારે પાટીને ઘણી સફાઈથી કોતરે છે અને તેમાં છાપવાની સહાઈ (શાહી) વારંમ વાર (વારંવાર) ભરી તે ઉપર કોરો કાગળ મૂકી સંકજામાં ડાબી (દાબી) કાહાડે (કાઢે) છે, એટલે લખેલા અક્ષરો પ્રમાણે કોરા કાગળો છપાય છે. એવી રીતે છાપવાની સેહેલી (સહેલી) ગોઠવણ હોવાથી હજારો ગ્રંથો છાપવાનું - કીફાયતે (કિફાયતે, સસ્તામાં) થાય છે, અને તે પાટિયાંંંં વારંવાર ઉપયોગમાં આવે છે.\nચીનાઈ રાજના પાયતખત (પાયતખ્ત, રાજધાની) પીકીંગ (પેકીંગ) શેહેરમાં અને બીજા મોટાં મોટાં ચીનાઈ શેહેરોમાં રોજીંદા સરકારી અને રૈયતના અખબાર નીકળે છે. તેમાં દેશોદેશની (દેશપરદેશની) ખબર રાજદરબારી નવા કાયદા કાનૂનમાં સુધારો વધારો થઈ છપાય છે, એટલું જ નહીં પણ હરેક દરબારમાં ઈનસાફ કે વિદ્વાનોની પરીક્ષા થતી હોય તે વેળાએ છાપખાનાનો માણસ ત્યાં જઈ સઘળી બિના લખે છે. ગત્ય જોગ હેવાલ (અહેવાલ) પ્રસિદ્ધ કરવો હોય તો દરેક પાટિયામાં છપાઈ શકે એટલું લખાયાથી તુરત તે લખેલી નકલ છાપખાનામાં મોકલી અને તુરત પાટિયું કોતરી તે ઉપર હજારો જાહેરખબરની નકલો છાપી રસ્તે રસ્તે અને ગલીએ ગલીએ ચોહોટાડે (ચોટાડે) છે. એવી રીતે દરબારમા ઈનસાફ કે પરીક્ષા પૂરી થવાની અગાઉ થોડો થોડો ભાગ રેહેવાસી (રહેવાસી)ઓને જાણ કરે છે.\nહરેક ભારી તકસીર (ભૂલ,કસૂર) કરનાર રૈયત કે અમલદારનો ઈનસાફ નાના મોટા અમલદારોની પરીક્ષા કે શાહાનશાહા (શહેનશાહ,નો અમલદારોનો અને રૈયતને થયલો (થયેલો) નવો હુકમ, વૈદકશાસ્ત્રની પરીક્ષા, જોતિષશાસ્ત્ર (જ્યોતિષ શાસ્ત્ર)ની પરીક્ષા, દરેક ઉમેદવારની નેમનુક (નિમણૂક), હરેક વખતે એવો બનાવના બન્યાથી નવી નવી દર ઘટીએ ઉપરાઉપરી જાહેરખબરના કાગળો ઠેકાણે ઠેકાણે લગાડે છે. તે વેળાએ ચીનાઓ વાંચવાની દોડા દોડી અને ભીડ કરી મૂકે છે અને એકબીજાની ઉપર ટીંગાઈને અને ઊંચા થઈ થઈને વાંચવાની ખાયસ (ઈચ્છા) રાખે છે, તેથી પરદેશીઓને રમૂજ દીસે છે. ચીનાઓને હરેક નવી ખબર જાણવાની કેટલી ઈન્તેજારી (ઈંતેજારી) છે તેનો આ નમૂનો છે.\nકંતાન અને બીજા શેહેરોમાં ઘણી તરહની પાલખી બનાવે છે. એ શેહેરોમાં શ્રીમંત સ્ત્રી પુરૂષોને ફરવા જવાને વાસ્તે નેતરની, બાંબુ (વાંસ)ની બનાવેલી કેટલીક ખુલી (ખુલ્લી) ખુરશી જેવી અને કેટલીક છાપરાવાળી સાદી કે ખૂબસૂરત, રેશમી કપડાથી ત્રણ બાજુએ સીવીને ઉપરથી રેશમી કાપડનો ઘુમચ (ઘુંમટ) બનાવી તે ઉપર સોનેરી કળશ મૂકે છે. એવી રીતે તરેહ તરેહની રેશમી કાપડની પાલખીઓ શ્રીમંતો બનાવી બેસી ફરવાને માટે રેહેઠાણ (રહેઠાણ)માં રાખે છે. ગરીબોને દૂર જવાની જરૂર પડી તો હલકી બનાવટની પાલખી ભાડે મળે છે તેમાં બેસી જાય છે. એ શેહેરના રસ્તા નાના અને પથરની ફરસ બાંધી કરેલા હોવાથી ગાડી ઘોડા ચાલતા નથી. કિનારેથી બીજી જગ્યાએ જવું હોય તો પાલખીમાં કે ચાલવાને બદલે હંમેશાં બોટોમાં બેસીને આવ જાવ કરવાને વધારે પસંદ કરે છે.\nચોખાનો અને ઘોડીના દૂધનો દારૂ\nચીનમાં સઘળા ચીનાઓ ચોખામાંથી બનાવેલો દારૂ પીયે છે. પણ ચીનની પાસેના મોગલીઆ (મોંગોલિયા) અને તાતારી રહેવાસીઓ ઘોડીના દૂધનો દારૂ મોટી વખાણથી પીયે છે. ચોખાનો અને દૂધનો દારૂ બનાવવાની રીત એક સરખી જણાય છે. પ્રથમ ચોખામાં ઘણુંક પાણી નાંખી તાંબાનું કે મટોડી (માટી)નું મોટું વાસણ ભરી તેનું મોહોડું (મોઢું) મજબૂત બંધ કરે છે. તેના ઉપલા ભાગમાં એક નળીની ગોઠવણ કરેલી હોય છે. તે નળીનો બીજો છેડો બંધીઆર (બંધિયાર, બંધ) બીજા વાસણમાં બેસાડે છે, પણ તે વાસણને ખાલી અને ઠંડુ રાખે છે. ચોખાના પાણીનું વાસણ ભટી (ભઠ્ઠી) ઉપર મૂકી જોસ (તાપ) આપે છે, તેમ તેમ તેની વરાળ થાય છે. તે વરાળ બાહાર (બહાર) નીકળવાની નળીને રસ્તે બીજા ઠંડા વાસણમાં નીકળી એકઠી થાય છે, એટલે તેનો દારૂ બને છે. તાતારના અને મોગલીઆ (મોંગોલિયા)ના રેહેવાસીઓનો મોટો વેપાર અને નિરવાહા (નિર્વાહ) જનાવરોની ઉપર ચલાવે છે. તેઓ સેંકડો જનાવરો પોતાના રેહેઠાણે (રહેઠાણે) રાખી આખા કુટુંબનું ગુજરાન જનાવરોની પેદાશ ઉપર ચલાવે છે. એ દેશમાં ઘોડાની ઉત્પતી (ઉત્પત્તિ) ઘણી છે. તે નાના કદના અને ઠંડા મીજાજના હોય છે, પણ મજલ કરવાને કે બોજો ઉપાડવાને મજબૂત હોય છે. એ ઘોડાઓને દેશોદેશ (દેશપરદેશ) લઈ જઈ તે લોકો વેચે છે. ઘોડીઓને ઘણી જતનથી ઉછેરે છે કેમ કે તેનો વસ્તાર બોહોળો (બહોળો) થાય છે. તેનું દૂધ પીવે છે એટલું જ નહીં પણ દૂધનો દારૂ બનાવે છે.\nચીનમાં લખવાની રીત\nઅસલનાં વખતમાં ચીનાઓ કાગળ ઉપર કલમે લખવાને બદલે બાંબુની પટીઓ (પટ્ટીઓ) કરી તે ઉપર લોખંડના હથિયારે અક્ષરો કોતરતા હતા. હજારો વરસો પછી તે લખાણમાં સુધારો કરી કપડા ઉપર રેશેમે (રેશમ) અને સુતરે અક્ષરો ચીકનની રીતે ભરત ભરીને કાહાડતા (કાઢતા) હતા, પણ આશરે ૨૨૦૦ વરસ ઉપર લખવાની કલમો બનાવી કપડાં ઉપર તરેહ તરેહના રંગોથી પ્રથમ લખવા લાગ્યા હતા. લખનારા હાથે કલમો બનાવી શકતા નથી તે કલમનો દેખાવ પીંછી જેવો હોય છે. બાંબુની એક પાતળી નળી ચાર પાંચ ઈંચ લાંબી હોય છે. તેની એક બાજાુએ જનાવરોના મુલાયમ બાલ (વાળ) એવા તો મજબૂતીથી ભરાવે છે કે તે બાલ નીકળી શકતા નથી. એ બાલ તરફનો લખવાનો છેડો અણીદાર કરેલો હોય છે. એવી કલમને ચીનાઓ હાથની મુઠી (મુઠ્ઠી)માં મજબૂત પકડી જેમ ચિતારાઓ ચિત્ર કાહાડે (કાઢે) છે તેવી રીતે તરેહ તરેહના અક્ષરો ચિત્રે (ચીતરે) છે.\nકાગળ બનાવવાની રીત\nઆશરે ૨૦૦૦ વરસ ઉપર બાંબુ અને ફુસુના કાગળો બનાવવાની નવી હીકમત (યુક્તિ, કરામત) નીકળી હતી તે એવી રીતે કે કુમળા બાંબુ (વાંસ)ના કટકા ચીરીને અને ‘ફુસુ’ નામના ઝાડની છાલ પાણીમાં કેટલાક દિવસ કોહવડાવીને (કોહવું, સડાવવું) બાફી કાહાડી તેને છૂંદે છે. તેનો નરમ મેંદો કરવા સકંજામાં દાબી એ બેહુના જાડા લાંબા લાંબા કાગળો બનાવે છે. એ કાગળો પાતળા અને ઝાંખા થાય છે. તેની લખવાની ચોપડી બનાવે છે. બેવડા કાગળો રાખે છે અથવા બેવડા તેવડા ચોહોટાડી (ચોંટાડી) જાડા કરે છે. કાગળો વધારે સફેદ અને મજબૂત કરવા હોય તો બીજી જણસોની મેળવણી કરે છે. જો રંગીન કરવા હોય તો તેને તરેહ તરેહના રંગ રંગી સોનેરી રૂપેરી બનાવે છે.\nકાળી સહાઈ બનાવવાની હિકમત\nકાળી સહાઈ (શાહી) બનાવવાની હિકમત (યુક્તિ, કરામત) ચીનમાં આશરે અઢારસો વરસ ઉપર નીકળી છે. એ સહાઈ ચીનાઈ ઝાડના ચીક (વનસ્પતિની ડાળીઓમાંથી નીકળતા ચીકણો રસ, દૂધ) સાથે મેંસ અને બીજી મેળવણ કરીને સહાઈનું બંધારણ કરે છે. એ સહાઈના બે ચાર ઈંચ લાંબા અને એક ઈંચ ચોરસ લાકડીના કટકા કરે છે. તેની આજાુબાજાુએ સહાઈ (શાહી) બનાવનાર ચીનાનું નામ કોતરે છે. ચીનાઓ લખતી વખતે સહાઈને નાની રકાબીમાં પાણીના એક બે ટીપાં નાંખી તે ઉપર સહાઈ ઘસે છે, એટલે સહાઈ પીગળે છે. તેમાં ચીનાઓ કલમની પીંછી ખરડી ગરીબથી માંડીને શ્રીમંત લોકો ખુરશી (ખુરસી) ઉપર બેસી ટેબલ ઉપર ચોપડી મૂકી ભપકાથી કાળી સીહાઈએ (સહાઈ, શાહી) લખે છે. બીજી લાલ હીંગળાની (હિંગળો, ગંધક અને પારાની મેળવણીવાળો લાલ પ્રદાર્થ) સહાઈ બનાવે છે. તે સહાઈથી ચોપડા લખતા નથી પણ નામ નિશાન, સીલ અને શાહાનશાહી (શહેનશાહી) મોહોર (મહોર) કરવામાં આવે છે.\nચીનાઈ અમલદારો ‘માદરીન’ કહેવાય છે\nચીનાઈ રાજમાં અસલથી અમલદારોનું સાધારણ નામ એટલે માદરીન કેહે છે. એ અમલદારો નાની મોટી પદવીની પરીક્ષા આપે છે. તેમાં પોતાની ચાલાકી, ઈમાનદારી બતાવે છે. જેમ જેમ મોટી ઉંમરના અને મોટી પદવીની પરીક્ષાથી ગુણી અમલદારોની બાહોશીથી મોટી પદવીએ


રમત 10 બોક્સ ક્રોધાવેશ ઓનલાઇન. મફત માટે રમે છે\nરમત 10 બોક્સ ક્રોધાવેશ\nઆ રમત રમવા 10 બોક્સ ક્રોધાવેશ ઓનલાઇન:\nગેમ વર્ણન 10 બોક્સ ક્રોધાવેશ\nરોબોટ ચાર્લી ત્યજી વિસ્તારમાં ઉચ્ચ પ્રવૃત્તિ વિશે ચિંતા. તેના ઉપરી અધિકારીઓએ તે ઓચિંતો છાપો માટે રાહ જોઈ રહ્યું હશે અહીં કે દરેક તક છે આ ચોરસ સર્વેક્ષણ માટે મોકલ્યો છે. તે મોટા મશીનો સાથે રૂબરૂ લડવા માટે સમય છે. એક લક્ષ્ય પર ચોક્કસ લક્ષ્ય રાખ્યું છે અને તમે તેમને સમજાવવાની કોશિશ કરવા માટે રોબોટ શરીર નહીં. ફક્ત તમારા સતત વિરોધ યુદ્ધભૂમિ પર ઘટી માંથી ચાર્લી બચાવે છે. . આ રમત રમવા 10 બોક્સ ક્રોધાવેશ ઓનલાઇન.\nઆ રમત 10 બોક્સ ક્રોધાવેશ ટેકનિકલ લક્ષણો\nરમત 10 બોક્સ ક્રોધાવેશ ઉમેરી: 23.05.2015\nઆ રમત રમાય છે: 633 વખત\nઆ રમત 10 બોક્સ ક્રોધાવેશ જેમ ગેમ્સ\nરમત 10 બોક્સ ક્રોધાવેશ ડાઉનલોડ કરો\nતમારી વેબસાઇટ પર આ રમત 10 બોક્સ ક્રોધાવેશ એમ્બેડ કરો:\nતમારી વેબસાઇટ પર આ રમત 10 બોક્સ ક્રોધાવેશ સામેલ કરવા માટે, તમારી સાઇટ ના HTML કોડ કોડ અને પેસ્ટ નકલ કરો. તમે આ રમત 10 બોક્સ ક્રોધાવેશ, નકલ માંગતા અને મિત્ર કે તમારા બધા મિત્રો માટે લિંક મોકલી જો આ પણ,, વિશ્વ સાથે રમત શેર!\nઆ રમત 10 બોક્સ ક્રોધાવેશ સાથે, પણ રમત રમાય છે:


World Youth Skill Day: આજે દુનિયામાં લાખો skilled લોકોની છે જરૂર - પીએમ મોદી - World Youth Skill Day: Today millions of skilled people are needed in the world - PM Modi\nના રોજ પ્રકાશિત Wed, 15, 2020 પર 13:12 | સ્ત્રોત : Moneycontrol.com\nWorld Youth Skill Day ના અવસર પર દેશના પ્રધાનમંત્રી નરેન્દ્ર મોદીએ બધા યુવાનોને સંબોધિત કર્યુ. તેમણે યુવાઓને શુભકામનાઓ આપતા કહ્યુ કે આજના દિવસે તમારી Skill ને, તમારા કૌશલને સમર્પિત છે. તેમણે કહ્યુ કે કોરોના કાળના આ સંકટના સમયમાં World- Culture ની સાથે જ Nature of Job પણ બદલાઈ ગઈ છે. જો કે બદલતી નવી ટેક્નોલૉજીને પોતાની એક અલગ અસર દેખાડી છે. આજના સમયમાં બિઝનેસ અને બજાર એટલી તેજીથી બદલે છે. એવામાં સમજમાં નથી આવી રહ્યુ કે રેલિવેંટ કેમ રહેવામાં આવે. કોરોનાના આ સમયમાં તો આ સવાલ વધારે પણ મહત્વનો થઈ ગયો છે. હું તેનો એક જ જવાબ આપુ છુ, રેલિવેંટ રહેવાનો મંત્ર છે, સ્કિલ, રી-સ્કિલ અને અપસ્કિલ છે. Skill નો મતલબ કે પીએમ મોદીએ કંઈક સમજતા કહ્યુ કે આ એક પ્રકારનું નવુ હુનર શીખવાનું છે. જેમ કે તમે લાકડીના એક ટુકડાથી ખુર્સી બનાવાનું શીખ્યુ, તો એ તમારૂ હુનર થયુ. તમે લાકડીના તે ટુકડાની કિંમત પણ વધારી દીધી. એટલે Value Addition કરી.\nસ્કિલ તમારા કામની જ નથી, તમારી પ્રતિભા પણ અસરને વધુ સારી બનાવે છે, અને અહીં એક વધુ વસ્તુ સમજવી ખૂબ જ મહત્વપૂર્ણ છે કેટલાક લોકો હંમેશા જ્ જ્ઞાન અને કૌશલ્ય વિશે મૂંઝવણમાં હોય છે અથવા મૂંઝવણ પેદા કરે છે. દેશમાં ચાર-પાંચ દિવસ પહેલા કામદારોના કૌશલ્ય મેપિંગનું પોર્ટલ પણ શરૂ કરવામાં આવ્યું છે. આ પોર્ટલ કુશળ લોકો, કુશળ કામદારોના મેપિંગમાં મહત્વપૂર્ણ ભૂમિકા ભજવશે. આ સાથે, કર્મચારીઓ એક ક્લિકમાં કુશળ નકશા સાથે કામદારો સુધી પહોંચી શકશે.\nપીએમ મોદીએ કહ્યું કે ભારતમાં જ્ જ્ઞાન અને કૌશલ્ય વચ્ચેનો તફાવત સમજીને જ કામ કરવામાં આવી રહ્યું છે. આજથી5વર્ષ પહેલા આ વિચાર સાથે આ દિવસે સ્કિલ ઇન્ડિયા મિશન શરૂ કરવામાં આવ્યું હતું. આ માટે દેશભરમાં સેંકડો પ્રધાનમંત્રી કૌશલ્ય વિકાસ કેન્દ્રો ખોલવામાં આવ્યા હતા. આઈટીઆઈની સંખ્યા વધારી, લાખો નવી બેઠકો તેમાં ઉમેરવામાં આવી. આ દરમિયાન,5કરોડથી વધુ લોકોનો કૌશલ્ય વિકાસ થયો છે. અને આ કાર્ય ચાલુ છે. આજે, વિશ્વભરના ઘણા ક્ષેત્રોમાં લાખો કુશળ લોકોની જરૂર છે. આરોગ્ય ક્ષેત્રે વિશાળ સંભાવના છે. દરેક નાનું કૌશલ્ય આત્મનિર્ભર ભારત બનવામાં મદદ કરશે.\nKerala Rain: કેરલમાં ભારી વરસાદ અને પૂરમાં કહેર સર્જાયો, લેંડસ્લાઈડથી 43 લોકોની મૃત્યુ\nસુશાંત સિંહ રાજપૂતે પોતાના પિતાની બીજા લગ્ન મંજૂર ન હતા: સંજય રાઉત\nપોર્ટબ્લેરથી ચેન્નઈ સુધી Submarine Optical Fiber Cable શરૂ, જાણો પીએમએ શું કહ્યું?\nGold Price Today: સોનાનો ભાવ રિકોર્ડ સ્તર પર પહોંચ્યા, ચાંદી 74210 રૂપિયા કિલો થયું\nPM Kisan Samman Nidhi Scheme: છઠ્ઠો હપ્તો રજૂ, જાણો તમને કેમ નતી મળી રકમ\nCoronavirus India News: એક દિવસમાં 63,851 નવા કેસ, સંક્રમિતોની સંખ્યા વધીને 22 લાખથી વધારે\nઆયરલેન્ડના ફેસબુક અઘિકારીઓના પ્રયાસથી મુંબઈમાં આપઘાતનો પ્રયાસ અટકયો


Abandoned child found from Neknam Village of Tankara Taluka – News18 Gujarati\nમોરબી : કડકડતી ઠંડીમાં ભેખડો વચ્ચે ત્યજી દેવાયેલી બાળકી મળી આવી\nબાળકીને વધારે સારવાર માટે રાજકોટ ખસેડવામાં આવી.\nટંકારા તાલુકાના નેકનામ ગામના સિમ વિસ્તારમાંથી પથ્થરોની ભેખડો વચ્ચે તાજી જન્મેલી બાળકી ત્યજી દીધેલી હાલતમાં મળી આવી.\nLast Updated : January 22, 2020, 16:28 IST\nઅતુલ જોશી, ટંકારા : ટંકારા તાલુકાના નેકનામ ગામે આવેલ વોકળામાંથી આજે તાજી જન્મેલી બાળકી ત્યજી દીધેલી હાલતમાં મળી આવી હતી. આ બનાવની જાણ થતાં 108 એમ્બ્યુલન્સ સ્ટાફે ઘટનાસ્થળે દોડી જઈને આ નવજાત બાળકીને વધુ સારવાર અર્થે રાજકોટ ખેસડી છે. આ બનાવ અંગે ટંકારા પોલીસે તપાસનો ધમધમાટ શરૂ કર્યો છે.\nઆ બનાવની પ્રાપ્ત વિગતો અનુસાર ટંકારા તાલુકાના નેકનામ ગામે સીમમાં આવેલા વોકળામાંથી કોઈ અજાણી સ્ત્રીએ નવજાત બાળકીને જન્મ આપીને તરછોડી દીધી હતી. આજે નવજાત ત્યાંથી મળી આવી હતી. આ બનાવની જાણ થતાં ટંકારા 108 એમ્બ્યુલન્સના ડો. રુદ્રાબેન અને પાયલટ છેલુભાઈ અને કેતનસિંહ ઘટનાસ્થળે દોડી ગયા હતા. આ બનાવને પગલે ગ્રામજનો પણ એકઠા થઇ ગયા હતા.\nબાદમાં 108 એમ્બ્યુલન્સ મારફતે આ નવજાત બાળકીને વધુ સારવાર અર્થે રાજકોટ ખસેડાઇ છે. આ બનાવની જાણ થતાં ટંકારા પોલીસ સ્ટાફ ઘટનસ્થળે દોડી ગયો હતો અને બીટ જમાદાર ફિરોજખાન પઠાણે આ નબજાત બાળકીને કોણ જન્મ આપીને અહીં ત્યજી ગયું છે તે અંગે તપાસ હાથ ધરી છે. જાણી સ્ત્રી પોતાનું પાપ છૂપાવવા ફૂલ સમાન નવજાત બાળકી જન્મ આપીને અહીં આવી કડકડતી ઠંડીમાં ત્યજીને ફરાર થઈ જતાં આ મામલે તેના પર ફિટકાર વરસી રહ્યો છે.\nFirst published: January 22, 2020, 16:28 IST\n108 ambulanceChildmorbinewborn baby


પાલીતાણા શહે૨માં દીપડો ઘુસી જતાં અફડાતફડી : એક જખ્મી - Sanj Samachar\nપાલીતાણા શહે૨માં દીપડો ઘુસી જતાં અફડાતફડી : એક જખ્મી\nપાલીતાણાના તળેટી ૨ોડ પ૨ મહેતા ડે૨ી પાસેની સાંકડી શે૨ીમાં ૨જપૂત જેસીંગભાઈ ગોહિલના શૌચાલયમાં દીપડો ગત ૨ાત્રે ઘુસી ગયો : સવા૨ે જેસીંગભાઈએ શૌચાલય ખોલતા દીપડાએ હુમલો ર્ક્યો : કલેકટ૨ તંત્ર, પોલીસ તંત્ર, વન વિભાગના અધિકા૨ીઓ પહોંચ્યા : પ્રજામાં ગભ૨ાટનો માહોલ\n(મેહુલ સોની) પાલીતાણા, તા. ૧૪\nપાલીતાણા શહે૨ના મધ્ય વિસ્તા૨માં આજે સવા૨ે દીપડો ઘુસી જતાં અફડાતફડી મચી ગઈ છે.\nપાલીતાણા તળેટી ૨ોડ પ૨ મહેતા ડે૨ી વાળા ખાંચામાં ૨હેતા ૨જપૂત જેસીંગભાઈ ગોવિંદભાઈ ગોહિલના શૌચાલયમાં ગઈ ૨ાતે દીપડો ઘુસી ગયો હતો. આજે સવા૨ે જેસીંગભાઈએ સંડાસ ખોલ્યુ ત્યા૨ે દીપડાએ તેના પ૨ પંજાથી વા૨ ક૨તાં જેસીંગભાઈ ઈજાગ્રસ્ત બન્યા હતા. અત્યા૨ે લખાય છે ત્યા૨ે દીપડો જેસીંગભાઈના ઘ૨માં ઘુસી ગયો હોવાનું જાણવા મળ્યું છે.\nજેસીંગભાઈને ઈજા થતા તેમને સા૨વા૨ માટે ભાવનગ૨ ખસેડવામાં આવેલ છે. તત્કાલ વનવિભાગને જાણ ક૨તાં વન વિભાગનો કાફલો આવી પહોંચ્યો છે. ભાવનગ૨થી કલેકટ૨ તંત્રની ટીમ, પોલીસ તંત્ર વગે૨ે દીપડાને પકડવા માટે આવી પહોંચ્યા છે. ૨ેસ્ક્યુની ટીમ પણ આવી પહોંચી છે.\nજેસીંગભાઈ ગોહિલ જયાં ૨હે છે તે સાંકડી શે૨ી છે, પ્રજામાં ભયનો માહોલ સર્જાયો છે.\nઆ અંગેની વિગતો એવી છે કે બે દિવસ પહેલા પાલીતાણા નજીકના ૨ાણપ૨ડા ગામે દીપડો દેખાયો હતો અને ત્યાં એક ખેડૂત પ૨ હુમલો ર્ક્યો હતો.


ખાંડ સબસિડી પર WTOની વિવાદ નિવારણ સમિતિના નિર્ણય સામે ભારતે અપીલ કરી - ChiniMandi\nHome Gujarati Indian Sugar News Gujarati ખાંડ સબસિડી પર WTOની વિવાદ નિવારણ સમિતિના નિર્ણય સામે ભારતે અપીલ કરી\nખાંડ સબસિડી પર WTOની વિવાદ નિવારણ સમિતિના નિર્ણય સામે ભારતે અપીલ કરી\nભારતે વર્લ્ડ ટ્રેડ ઓર્ગેનાઇઝેશન (WTO)ની વિવાદ નિવારણ સમિતિના નિર્ણય સામે અપીલ કરી છે. વિવાદ નિરાકરણ સમિતિએ તેના નિર્ણયમાં કહ્યું છે કે ખાંડ અને શેરડી માટે ભારતના સ્થાનિક સમર્થન પગલાં વૈશ્વિક વેપાર નિયમોને અનુરૂપ નથી. એક અધિકારીએ આ જાણકારી આપી હતી.\nભારતે આ અપીલ WTOની અપીલ સંસ્થા સમક્ષ કરી છે. આ સંસ્થા આવા વેપાર વિવાદોની અંતિમ સમાધાન સત્તા છે.\nભારતે કહ્યું છે કે WTOની વિવાદ નિરાકરણ સમિતિએ શેરડીના ઉત્પાદકો અને નિકાસને ટેકો આપવા માટેની સ્થાનિક યોજનાઓ અંગેના તેના નિર્ણયમાં ઘણા “ખોટા” તારણો કાઢ્યા છે, જે સંપૂર્ણપણે “અસ્વીકાર્ય” છે.\nકમિટીએ 14 ડિસેમ્બર, 2021ના તેના નિર્ણયમાં કહ્યું હતું કે ભારતે માર્કેટિંગ અને ટ્રાન્સપોર્ટ સ્કીમ હેઠળ પ્રોડક્શન સપોર્ટ, બફર સ્ટોક અને કથિત રીતે પ્રતિબંધિત સબસીડી પાછી ખેંચી લેવી જોઈએ. સમિતિએ ભારતને તેના અહેવાલના 120 દિવસની અંદર પ્રતિબંધિત સબસીડી પાછી ખેંચી લેવા જણાવ્યું હતું.\nભારતની ખાંડ સબસીડી સામે બ્રાઝિલ, ઓસ્ટ્રેલિયા અને ગ્વાટેમાલાની ફરિયાદો પર સમિતિ દ્વારા આ વ્યવસ્થા કરવામાં આવી હતી. સમિતિએ કહ્યું હતું કે ભારતના સમર્થનના પગલાં WTO વેપાર નિયમોને અનુરૂપ નથી.\nઅધિકારીએ જણાવ્યું હતું કે વિવાદ નિરાકરણ સમિતિનો નિર્ણય અયોગ્ય હતો અને WTOના ધોરણોને અનુરૂપ નથી. “કથિત નિકાસ સબસિડી પર સમિતિના તારણો યોગ્ય નથી. ભારતે સમિતિના નિર્ણય સામે અપીલ સંસ્થામાં અપીલ કરી છે.


Vadodara Ashok Jain and Raju Bhatt accused in high-profile case, have no address for another day\nSeptember 23, 2021 | 10:42 am IST\nવડોદરા શહેરની એક ખાનગી કોલેજની લૉનો અભ્યાસ કરતી 24 વર્ષીય વિદ્યાર્થિનીને હવસનો શિકાર બનાવવાનો આરોપ ધરાવતાં પાવાગઢ ટેમ્પલ ટ્રસ્ટના ટ્રસ્ટી રાજુ ભટ્ટ અને જાણીતા ચાર્ટડ એકાઉન્ટન્ટ અશોક જૈનને પકડવા માટે ગોત્રી પોલીસે આજે પણ નિવાસસ્થાન અને આશ્રાય સ્થાનો પર તપાસ કરી હતી. પરંતુ તેમના કોઈ સગડ મળ્યા નથી.\nઆ કેસ રીલેટેડ પીડિતા દ્વારા ફોટોગ્રાફ કે વિડિયો રજુ કરવામાં આવ્યો છે કે કેમ ? તેવુ ગોત્રી પી.આઈ. સુનીલ ચૌધરીને પૂછતા તેમણે જણાવ્યુ હતુ કે બુધવારે સાંજ સુધી પીડિતા તરફથી આવા કોઈ પુરાવા આપવામાં આવ્યા નથી પોલીસ ગઈકાલથી તેમની પાસે પુરાવા માગી રહી છે. સમગ્ર કેસની હકીકત ઉપર નજર કરીએ તો પીડિતાએ તા.19મીએ મોડી સાંજે ગોત્રી પોલીસ સ્ટેશનમાં આરોપી સીએ અશોક જૈન (રહે, રોકડનાથ સોસાયટી, દિવાળીપુરા) તથા પાવાગઢ મંદિર ટ્રસ્ટના ટ્રસ્ટી રાજુ ભટ્ટ સામે દુષ્કર્મની ફરીયાદ નોંધાવી હતી.\nપોલીસે સૌ પ્રથમ પીડિતાને સયાજીમાં લઈ જઈને મેડીકલ ટેસ્ટ કરાવ્યા હતા. આરોપીઓની ધરપકડ કરવા માટે બે ટીમો બનાવી હતી. પુરાવા એકત્રીત કરવાની પ્રક્રીયાની સાથે આજે આરોપીઓના નિવાસસ્થાને અને આશ્રાય સ્થાનો પર તપાસ કરવામાં આવી હતી. પરંતુ કોઈ સગડ મળ્યા નથી.\nવડોદરાના હાઈપ્રોફાઈલ રેપ કેસમાં મહિલા આયોગ પણ મેદાનમાં આવી છે. મહિલા આયોગની ટીમે આજે બુધવારે પીડિતાનો સંપર્ક કરીને મુલાકાત લીધી હતી તેની વેદના સાંભળી હતી. મહિલા આયોજની ટીમ વહીવટી પ્રક્રીયાના ભાગરુપે રીપોર્ટ તૈયાર કરીને આગળ રજુ કરશે તેમ જાણવા મળી રહ્યું છે.\nબહુચર્ચિત દુષ્કર્મ કેસમાં ફરાર અશોક જૈને શહેર પોલીસ\nકમિશનરને આપેલી અરજીમાં જણાવ્યુ છે કે મારો મિત્ર પ્રણવ શુક્લાના રેફરન્સથી પીડિતા પાંચેક મહિના અગાઉ મારી ઓફિસે આવી હતી. તો સવાલ ઊભો થાય છે કે, પ્રણવ શુક્લા કોણ છે ? પીડિતા સાથે પ્રણવ શુક્લાનો શું સંબંધ હોઈ શકે ? પીડિતાની જેમ અલ્પુ સિંધી પણ પ્રણવ શુક્લાથી પરિચીત છે ? શું પ્રણવ શુક્લા અને અલ્પુ સિંધી વચ્ચે કનેક્શન છે ?\nપીડિતા સાથે 13 લાખના વ્યવહારો, લેન્ડલાઇન પર કોલ કરનાર ધર્મેશ પંચાલ કોણ?\nઅશોક જૈને પોલીસ કમિશરને આપેલી અરજીમાં એવો પણ આક્ષેપ કર્યો છે કે, પીડિતાના બે બેંક ખાતામાં રૂ.41 લાખથી વધુ ડેબિટ-ક્રેડિટ થયાં હતાં. ધર્મેશ પંચાલ નામના વ્યક્તિ સાથે આશરે રૂ.13 લાખ જેટલી રકમ પણ સ્વિકારાઈ હતી. ધર્મેશ પંચાલે ગત તા.2જી અશોક જૈનની ઓફિસના લેન્ડ લાઇન ફોન પર કોલ કર્યો હતો. ધર્મેશ પંચાલ અને પીડિતા સાથે કોઇ જમીનની ડિલ ચાલતી હોવાનો પણ અરજીમાં ઉલ્લેખ કરાયો છે.\nઅલ્પુ સિંધીનો ઓડીયો વાઈરલ, સમાધાન માટે મયંકભાઈને મળી લો!\nઅલ્પુ સિંધીનો કોઇ અજાણ્યા શખસ સાથનો ઓડીયો વાઈરલ થયો છે, તેમાં અલ્પુ કહે છે મયંકભાઈ સાથે વાત કરી લો, અલ્પુ સીધીએે તે વ્યક્તિને ફોન પર પિડીતા સાથેના દુષ્કર્મનો વીડિયો ફેસબુક પર અપલોડ કરવાની ધમકી પણ આપી હતી. ત્યારે શું આ કેસમાં મયંક નામનો વચેટીયો સમાધાનની ભૂમિકામાં ભજવી રહયો છે ?


Surat: કોરોના સામેની જંગમાં વેકસિન એ જ વિકલ્પ, વેકસિન સેન્ટરો પર લાગી લાંબી લાઇન Surat: Vaccine is the only option in the fight against corona, long line at vaccine centers | TV9 Gujarati\nHome » CORONA » Surat: કોરોના સામેની જંગમાં વેકસિન એ જ વિકલ્પ, વેકસિન સેન્ટરો પર લાગી લાંબી લાઇન\nSurat: સુરતમાં કોરોના સામે જંગ લડવા વેકસીનેશનની પ્રક્રિયા પુરજોશમાં ચાલી રહી છે. હાલ બે જૂથમાં 18 થી 44 વર્ષ અને 45 વર્ષ કરતાં વધુની વય ધરાવતા એમ બે જૂથમાં રસીકરણની કામગીરી કરવામાં આવી રહી છે.\nPublish Date - 4:26 pm, Wed, 12 May 21 Edited By: Bipin Prajapati\nSurat: સુરતમાં કોરોના સામે જંગ લડવા વેકસીનેશનની ( Vaccination ) પ્રક્રિયા પુરજોશમાં ચાલી રહી છે. હાલ બે જૂથમાં 18 થી 44 વર્ષ અને 45 વર્ષ કરતાં વધુની વય ધરાવતા એમ બે જૂથમાં રસીકરણની ( Vaccination ) કામગીરી કરવામાં આવી રહી છે.\nહાલ ભલે વેકસીનનો જથ્થો ઓછો આવી રહ્યો હોય પણ તેમ છતાં હવે જ્યારે કોરોનાના કેસો વધ્યા છે ત્યારે તેનાથી બચવા માટે લોકો વેકસિનને જ વિકલ્પ માની રહ્યા છે. સુરતમાં 84 કરતા પણ વધારે વેકસિન સેન્ટરો ( Vaccination Centers ) પર રસિકરણની ( Vaccination ) પ્રક્રિયા ચાલી રહી છે.\nકોવિશિલ્ડ ( Covishield )રસીનો જથ્થો ઓછો આવતા હવે 18+ ઉંમર ધરાવતા લોકોને કોવેકસીન ( Covexin ) રસી જ આપવામાં આવી રહી છે. 1 થી 11 મે સુધી 18 થી 44 વય જુથના 50 હજાર લોકોનું કોરોનાનુ વેકસિન થયું છે.\nસુરતના વેકસીનેશન સેન્ટરો ( Vaccination Centers ) પર લોકોને હાલાકી ન પડે તે રીતનું આયોજન સુરત મનપા ( Surat Municipal Corporation ) દ્વારા ગોઠવવામાં આવ્યું છે. જેમાં 18 થી 44 વર્ષના વયજુથ ધરાવતા લોકો માટે, 45 થી વધુની ઉંમર ધરાવતા લોકો માટે, પહેલા અને બીજા ડોઝ માટે સેન્ટરો પર અલગ અલગ વ્યવસ્થા ઉભી કરવામાં આવી છે.\nવેકસીનેશન સેન્ટર ( Vaccination Centers ) પર લોકોની ભીડ ન થાય તેનું પણ ખાસ ધ્યાન રાખવામાં આવી રહ્યું છે. ઉનાળામાં તડકો ન લાગે તે માટે મંડપ બાંધવામાં આવ્યા છે, સાથે જ સોશિયલ ડિસ્ટનસિંગ ( Social distance ) સાથે બેસવા માટે ખુરશીઓની પણ વ્યવસ્થા ઉભી કરવામાં આવી છે.\nજોકે સ્થાનિકો હજી પણ સુરત મનપા ( Surat Municipal Corporation ) પાસે રસિકરણની ( Vaccination ) પ્રક્રિયા સરળ અને ઝડપી બનાવવાની માંગણી કરી રહ્યા છે. જેથી મહત્તમ લોકો સુધી રસીકરણનો ( Vaccination ) લાભ પહોંચી શકે.\nSurat: AAPને ભાજપની “બી” પાર્ટી ગણાવવાના હાર્દિકના નિવેદન પર ગોપાલ ઈટાલિયાનો પલટવાર\nSurat: સુરતમાં વટ સાવિત્રી નિમિત્તે પૂજા કરનાર મહિલાઓને અપાયા તુલસીના રોપા\nSurat: પાલ ઉમરા બ્રિજના એપ્રોચ રોડ પર ભંગાણ પડ્યું હોવાની વાતથી અધિકારીઓ થયા દોડતા\nSurat:7વર્ષમાં જ આવાસ જર્જરિત, દુર્ઘટના બાદ લોકોને અન્ય આવાસમાં ખસેડવાની કામગીરી શરુ


શાહરુખ ખાનને લઈને ટ્વિટર પર ઉઠી બહિષ્કારની માંગ, જાણો કેમ?\nHomeશાહરુખ ખાનને લઈને ટ્વિટર પર ઉઠી બહિષ્કારની માંગ, જાણો કેમ?\nબોલિવૂડ સુપરસ્ટાર શાહરૂખ ખાનને લઈને ગુરુવારે સવારથી ટ્વિટર પર યુદ્ધ જોવા મળી રહ્યું છે. સવારથી જ સોશિયલ મીડિયા પર યુઝર્સ અભિનેતાનો બહિષ્કાર કરવાની માંગ કરી રહ્યા છે. આવી સ્થિતિમાં #BoycottShahRukhKhan પણ ટ્વિટર પર ટ્રેન્ડ કરવા લાગ્યા. જો કે તે જ સમયે કિંગ ખાનના ચાહકો પણ આ જોઈને થોડું આશ્ચર્ય પામ્યા છે અને જાણવાની કોશિશ કરી રહ્યા છે કે આ બધું અચાનક કેમ થઈ રહ્યું છે. શાહરુખ ખાન સાથે પાકિસ્તાનના વડાપ્રધાન ઈમરાન ખાનની તસવીર ટ્વિટર પર ઝડપથી વાયરલ થઈ રહી છે અને સમગ્ર મામલો અહીંથી શરૂ થયો છે. સોશિયલ મીડિયા પર યુઝર્સ ઈમરાન ખાન સાથે શાહરુખની જૂની તસવીર શેર કરીને ગુસ્સો કાઢી રહ્યા છે. તેઓ અભિનેતાના બહિષ્કારની માંગ કરી રહ્યા છે. હકીકતમાં અફઘાનિસ્તાનમાં તાલિબાન દ્વારા તાજેતરમાં સત્તા કબજે કર્યા બાદ ઇમરાન ખાન પર તાલિબાનને મદદ કરવાનો આરોપ લગાવવામાં આવી રહ્યો છે. તાલિબાન સરકારમાં કોણ રહેશે અને કોણ નહીં તે પાકિસ્તાનની ગુપ્તચર એજન્સીના ડિરેક્ટરની હાજરીમાં નક્કી કરવામાં આવ્યું હતું.\nઇમરાને તાલિબાનને મદદની અપીલ કરી છે\nએટલું જ નહીં તાજેતરમાં સીએનએનને આપેલા ઈન્ટરવ્યૂમાં ઈમરાન ખાને દરેકને તાલિબાનની મદદ કરવાની અપીલ કરી હતી. ઇમરાન ખાને કહ્યું કે જો આખી દુનિયા તાલિબાનને મદદ કરે તો આ સંગઠન સાચી દિશામાં આગળ વધી શકે છે. એવું માનવામાં આવે છે કે પાકિસ્તાનનું આ સ્ટેન્ડ તેની ભારત વિરોધી સ્થિતિને મજબૂત કરશે.\nશાહરૂખની આ તસવીર પર લોકો ગુસ્સે થયા\nઆ દરમિયાન ઈમરાન ખાન સાથે શાહરૂખ ખાનની તસવીર સામે આવી છે અને તેણે સોશિયલ મીડિયા પર હંગામો મચાવ્યો છે. ઈમરાન સાથે શાહરુખને જોઈને યુઝર્સ સ્તબ્ધ થઈ ગયા હતા અને ખાનનો સંપૂર્ણ બહિષ્કાર કરવાની માંગ કરી રહ્યા હતા. આ સાથે કેટલાક લોકોએ શાહરુખ ખાનની ફિલ્મ પઠાણનો પણ બહિષ્કાર કરવાની ધમકી આપી હતી. આ ટ્વીટમાં એવું પણ લખવામાં આવ્યું હતું કે શાહરુખ ખાન અને તેની ફિલ્મોનો પણ સંપૂર્ણ બહિષ્કાર કરવો જોઈએ. .\nજ્યાં એક તરફ સોશિયલ મીડિયા પર શાહરૂખ ખાન વિરુદ્ધ આ મોટો ટ્રેન્ડ ચાલી રહ્યો છે. સાથે જ શાહરૂખ ખાનની ટીમ પણ તેને તોડવા માટે નવો ટ્રેન્ડ ચલાવી રહી છે. આ ટ્રેન્ડનું નામ #WeLoveShahRukhKhan છે. જ્યાં આ વલણ હેઠળ એવું કહેવામાં આવી રહ્યું છે કે અભિનેતાએ ફિલ્મ ઉદ્યોગમાં કેટલું સારું કામ કર્યું છે. આ સાથે તેમણે વિશ્વમાં ભારતનું નામ કેટલું રોશન કર્યું છે. આ સમગ્ર અભિયાન દરમિયાન શાહરૂખ ખાનના ચાહકો તેને ઘણો સપોર્ટ કરી રહ્યા છે. જેના કારણે ટ્વિટર પર ભીષણ યુદ્ધ ચાલી રહ્યું છે.\nશાહરૂખ ખાન હવે લાંબા સમય બાદ બોલિવૂડ ફિલ્મમાં વાપસી કરવા જઈ રહ્યો છે. જ્યાં શાહરુખ ખાન તેની ફિલ્મ 'પઠાણ'માં જોવા મળશે. આ ફિલ્મમાં આપણે શાહરૂખ સાથે દીપિકા પાદુકોણ, જોન અબ્રાહમ, આશુતોષ રાણાને મુખ્ય ભૂમિકામાં જોવા જઈ રહ્યા છીએ. તમને જણાવી દઈએ કે શાહરુખ ખાન યશરાજ ફિલ્મ્સ સાથે મળીને આ ફિલ્મનું નિર્માણ કરી રહ્યા છે. શાહરુખ છેલ્લા 1 વર્ષથી આ ફિલ્મનું શૂટિંગ કરી રહ્યો છે. કોરોના મહામારીના કારણે લોકડાઉનને કારણે આ ફિલ્મનું શૂટિંગ ઘણું મોડું થયું છે. જ્યાં એવું કહેવામાં આવી રહ્યું છે કે આ ફિલ્મ આવતા વર્ષે એપ્રિલમાં રિલીઝ થઈ શકે છે.


UAEમાં ભારતીય ડિગ્રીઓને સમકક્ષ દરજ્જોઃ લાખો ભારતીયોને ફાયદો | Equal degree of Indian degrees in UAE - Sambhaav News\nUAEમાં ભારતીય ડિગ્રીઓને સમકક્ષ દરજ્જોઃ લાખો ભારતીયોને ફાયદો\n(એજન્સી) દુબઇ: સંયુકત આરબ અમિરાત (યુએઇ) સરકાર ટૂંક સમયમાં ભારતીય યુનિવર્સિટીઓ અને સ્કૂલોની ડિગ્રીઓને સમકક્ષ દરજ્જો અને માન્યતા આપશે. યુએઇના આ નિર્ણયના પગલે ભારતીય ડિગ્રીધારકોને નોકરી મેળવવામાં ઘણી સરળતા રહેશે.\nઅત્રે ઉલ્લેખનીય છે કે યુએઇમાં ભારતીય મૂળના ૩૩ લાખ લોકો વસે છે અને ત્યાંની વસ્તીના ૩૦ ટકા જેટલા છે. અબુધાબી સ્થિત ભારતીય દૂતાવાસ તરફની જારી એક યાદીમાં જણાવાયું છે કે તાજેતરમાં યુએઇમાં ભારતના રાજદૂત નવદીપસિંહ સૂરીએ ત્યાંના શિક્ષણ પ્રધાન હુસેન બિન ઇબ્રાહીમ સાથે મુલાકાત કરી હતી.\nઆ મુલાકાત દરમિયાન ભારતીય ડિગ્રીધારકોને યુએઇમાં નોકરી મેળવવામાં પડતી મુશ્કેલીઓ અંગે ખાસ ચર્ચા કરવામાં આવી હતી. એવું પણ જણાવાયું હતું કે આ મુશ્કેલીઓને કારણે માત્ર ભારતીયોને જ નહીં, પરંતુ યુએઇનો પણ આર્થિક વિકાસ પ્રભાવિત થઇ રહ્યો છે.\nડિગ્રીની માન્યતાને લઇને ભારતના અનુરોધ પર યુએઇ સરકારે ટૂંક સમયમાં નિર્ણય લેવાની ખાતરી આપી હતી. એક જ અઠવાડિયામાં યુએઇ સરકારે ભારતીય ડિગ્રીઓને સમકક્ષ દરજજો આપવાની વાત સ્વીકારી લીધી છે. ભારતીય દૂતાવાસે યુએઇ સરકારના આ નિર્ણય પર ખુશી વ્યકત કરતાં જણાવ્યું છે કે તેના પગલે લાખો ભારતીયોને ફાયદો થશે.\nશેરબજાર કાતિલ ઠંડીમાં ઠૂંઠવાયું: સેન્સેક્સમાં ૪૦૦ પોઈન્ટનો કડાકો\nAmazon અને Apple ની સામે ગૂગલે શરૂ કરી ઓડિયો બુક્સ સર્વિસ